title: Απόφαση (ΕΕ) 2015/547 της Επιτροπής, της 1ης Απριλίου 2015 , για τις απαιτήσεις ασφάλειας στις οποίες πρέπει να ανταποκρίνονται τα ευρωπαϊκά πρότυπα για τα τζάκια χωρίς καπνοδόχο που λειτουργούν με οινόπνευμα σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου για τη γενική ασφάλεια των προϊόντων  Κείμενο που παρουσιάζει ενδιαφέρον για τον ΕΟΧ

text:
               2.4.2015

               EL

               Επίσημη Εφημερίδα της Ευρωπαϊκής Ένωσης

               L 90/14

         ΑΠΌΦΑΣΗ (ΕΕ) 2015/547 ΤΗΣ ΕΠΙΤΡΟΠΉΣ
   της 1ης Απριλίου 2015
   για τις απαιτήσεις ασφάλειας στις οποίες πρέπει να ανταποκρίνονται τα ευρωπαϊκά πρότυπα για τα τζάκια χωρίς καπνοδόχο που λειτουργούν με οινόπνευμα σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου για τη γενική ασφάλεια των προϊόντων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 1 στοιχείο α),
   Εκτιμώντας τα ακόλουθα:

               (1)

               Εφαρμόζεται τεκμήριο ασφάλειας για τα προϊόντα που συμμορφώνονται με τα εθνικά πρότυπα τα οποία μεταφέρουν ευρωπαϊκά πρότυπα που καταρτίστηκαν δυνάμει της οδηγίας 2001/95/ΕΚ και αναφέρονται στην Επίσημη Εφημερίδα της Ευρωπαϊκής Ένωσης.

               (2)

               Τα ευρωπαϊκά πρότυπα πρέπει να καταρτίζονται με βάση τις απαιτήσεις ασφάλειας που αποσκοπούν να εξασφαλίσουν ότι τα προϊόντα που συμμορφώνονται με τα πρότυπα ικανοποιούν τη γενική επιταγή ασφάλειας που ορίζεται στο άρθρο 3 της οδηγίας 2001/95/ΕΚ.

               (3)

               Δεν υπάρχουν ευρωπαϊκά πρότυπα για τζάκια χωρίς καπνοδόχο που λειτουργούν με οινόπνευμα, μολονότι, σύμφωνα με υφιστάμενες μελέτες, διάφοροι κίνδυνοι συνδέονται με αυτά (2), (3). Πολλά μοντέλα σχεδιάζονται με αποσπώμενες δεξαμενές καυσίμου που τοποθετούνται σε θάλαμο εντός του τζακιού και, ως εκ τούτου, ενδέχεται να χυθεί καύσιμο εντός του θαλάμου. Στη συνέχεια, μπορεί να εξατμιστεί, να υπερθερμανθεί και να αναφλεγεί. Ο ανεφοδιασμός τζακιού αιθανόλης, ενώ είναι ακόμη θερμό, είναι πολύ επικίνδυνος, αφού η αιθανόλη μπορεί να εξατμιστεί γρήγορα, να αναφλεγεί και να προκαλέσει έκρηξη. Τα μετακινούμενα μοντέλα μπορεί να τοποθετηθούν πολύ κοντά σε εύφλεκτα υλικά και, κατά συνέπεια, μπορεί να προκληθεί πυρκαγιά. Η κακή εγκατάσταση επιτοίχιων τζακιών μπορεί να προκαλέσει υπερθέρμανση, η οποία, με τη σειρά της, μπορεί να οδηγήσει στην αποκόλληση του τζακιού από τον τοίχο, ενώ αυτό εξακολουθεί να βρίσκεται σε λειτουργία (4). Υπάρχει επίσης ο κίνδυνος ανατροπής των ελεύθερων στον χώρο επιδαπέδιων μοντέλων. Στην περίπτωση αυτή, το καιόμενο καύσιμο μπορεί να χυθεί έξω από το τζάκι, εξαπλώνοντας φωτιά στον περιβάλλοντα χώρο.

               (4)

               Η καύση καυσίμων σε τζάκια χωρίς καπνοδόχο που λειτουργούν με οινόπνευμα ενδέχεται να δημιουργήσει κινδύνους για την ανθρώπινη υγεία. Εάν σημειωθεί ατελής καύση σχηματίζεται μονοξείδιο του άνθρακα, μια τοξική ένωση. Εάν σημειωθεί πλήρης καύση σχηματίζεται διοξείδιο του άνθρακα, που είναι επικίνδυνο για την υγεία και μπορεί να οδηγήσει σε υπεραερισμό.

               (5)

               Επιπλέον, για την εγκατάσταση τζακιών χωρίς καπνοδόχο δεν απαιτείται επιθεώρηση από τις αρμόδιες αρχές.

               (6)

               Ως εκ τούτου, είναι σκόπιμο να καθοριστούν οι ρυθμίσεις που χρειάζονται για να εξασφαλιστεί ότι τα τζάκια χωρίς καπνοδόχο που λειτουργούν με οινόπνευμα ικανοποιούν τη γενική επιταγή ασφάλειας που αναφέρεται στο άρθρο 3 της οδηγίας 2001/95/ΕΚ.

               (7)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη γενική ασφάλεια των προϊόντων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμός
   Για τους σκοπούς της παρούσας απόφασης, ισχύει ο ακόλουθος ορισμός:

      «τζάκια χωρίς καπνοδόχο που λειτουργούν με οινόπνευμα»: συσκευή που

               α)

               είναι σχεδιασμένη για την παραγωγή διακοσμητικής φλόγας με καύση οινοπνεύματος, αλλά είναι ακατάλληλη για σκοπούς κύριας θέρμανσης· και

               β)

               δεν είναι σχεδιασμένη για να συνδέεται με καπνοδόχο.

         Άρθρο 2
   Πεδίο εφαρμογής
   Η παρούσα απόφαση εφαρμόζεται σε όλα τα οικιακά τζάκια χωρίς καπνοδόχο και στα εξαρτήματά τους, όταν αυτά προορίζονται για χρήση σε εσωτερικούς χώρους. Τζάκια με δεξαμενή καυσίμου με όγκο μικρότερο από 0,2 λίτρα, τα οποία έχουν σχεδιαστεί ειδικά για την παρασκευή και το ζέσταμα φαγητού, δεν εμπίπτουν στο πεδίο της παρούσας απόφασης.
   Άρθρο 3
   Απαιτήσεις ασφάλειας
   Οι ειδικές απαιτήσεις ασφάλειας για τα τζάκια χωρίς καπνοδόχο που λειτουργούν με οινόπνευμα τα οποία αναφέρονται στο άρθρο 1, οι οποίες πρέπει να ικανοποιούνται στο πλαίσιο των ευρωπαϊκών προτύπων σύμφωνα με το άρθρο 4 της οδηγίας 2001/95/ΕΚ, ορίζονται στο παράρτημα της παρούσας απόφασης.
   Άρθρο 4
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 1η Απριλίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 11 της 15.1.2002, σ. 4.

      (2)  Storesund A. K., Mai T. T. & Sesseng C.· «Ethanol-fuelled, flue-less fireplaces. An evaluation», SINTEF, 2010, http://nbl.sintef.no/publication/lists/docs/NBL_A09127.pdf

      (3)  http://www.sik.dk/content/download/5561/77087/version/1/file/Report+-+Bio+fireplaces+-+v5-3+(2).pdf

      (4)  http://www.cpsc.gov/CPSCPUB/PREREL/prhtml11/11164.html

      ΠΑΡΑΡΤΗΜΑ

         ΕΙΔΙΚΕΣ ΑΠΑΙΤΗΣΕΙΣ ΑΣΦΑΛΕΙΑΣ ΠΟΥ ΑΦΟΡΟΥΝ ΤΑ ΤΖΑΚΙΑ ΧΩΡΙΣ ΚΑΠΝΟΔΟΧΟ ΠΟΥ ΛΕΙΤΟΥΡΓΟΥΝ ΜΕ ΟΙΝΟΠΝΕΥΜΑ

      1.1.   Προδιαγραφές κατασκευής και σχεδιασμού

         Γενικές απαιτήσεις

      Τα τζάκια χωρίς καπνοδόχο που λειτουργούν με οινόπνευμα για οικιακή χρήση πρέπει να έχουν μέγιστη κατανάλωση καυσίμου που να αντιστοιχεί σε θερμική ισχύ 4,5 kW.
      Τα τζάκια χωρίς καπνοδόχο που λειτουργούν με οινόπνευμα πρέπει να κατασκευάζονται από υλικά που δεν είναι εύπλαστα στις μέγιστες επιτρεπόμενες θερμοκρασίες που αναφέρονται στο τμήμα «Επιφανειακές θερμοκρασίες». Τα υλικά πρέπει να παρουσιάζουν επαρκή αντίσταση στις επικρατούσες θερμικές, μηχανικές και χημικές συνθήκες.
      Όταν χρησιμοποιούνται προστατευτικά φλόγας, η κατασκευή και η στερέωσή τους στο τζάκι πρέπει να είναι τέτοιες, ώστε να μπορούν να αντέξουν τις θερμοκρασίες στις οποίες εκτίθενται.
      Η χρήση διακοσμητικών στοιχείων, π.χ. κεραμικό ξύλο ή χαλίκια, δεν επιτρέπεται στον χώρο πρόσκρουσης της φλόγας.
      Τα τζάκια χωρίς καπνοδόχο που λειτουργούν με οινόπνευμα πρέπει να σχεδιάζονται κατά τρόπο ώστε να αποφεύγεται η ακούσια ανάφλεξη και η πρόωρη ανάφλεξη.
      Η καύση καυσίμων σε τζάκια χωρίς καπνοδόχο που λειτουργούν με οινόπνευμα δεν πρέπει να δημιουργεί κινδύνους για την ανθρώπινη υγεία.
      Τα τζάκια χωρίς καπνοδόχο που λειτουργούν με οινόπνευμα πρέπει να σχεδιάζονται κατά τρόπο που να αποφεύγεται η υπερχείλιση καυσίμου από τη συσσώρευση σε κλειστά διαμερίσματα στο εσωτερικό της συσκευής, απ' όπου θα μπορούσε να εξατμίζεται και να προκαλέσει έκρηξη.
      Η συσκευή πρέπει να είναι κατασκευασμένη κατά τρόπο ώστε να αποφεύγεται οποιαδήποτε διαρροή καυσίμου.

         Σταθερότητα

      Η ακούσια μετακίνηση ή κλίση των τζακιών χωρίς καπνοδόχο που λειτουργούν με οινόπνευμα, κατά τη λειτουργία τους, δεν πρέπει να θέτει σε κίνδυνο την ασφάλεια.
      Οι τροχήλατες συσκευές πρέπει να είναι εφοδιασμένες με φρένα που να κλειδώνουν εύκολα.
      Τα μετακινούμενα τζάκια χωρίς καπνοδόχο που λειτουργούν με οινόπνευμα πρέπει να φέρουν στηρίγματα που να αποτρέπουν την ανατροπή τους και να υποβάλλονται σε δοκιμές ελέγχου της σταθερότητας κατά την πρόσκρουση. Εάν το τζάκι δεν περάσει από τη δοκιμή αυτή, πρέπει να είναι κατασκευασμένο κατά τρόπο ώστε να παραμένει ασφαλές ανά πάσα στιγμή.
      Οι σταθερές συσκευές πρέπει, επίσης, να υποβάλλονται σε δοκιμή ελέγχου της σταθερότητας κατά την πρόσκρουση. Τα άγκιστρα τοίχου πρέπει να κατασκευάζονται με τρόπο που να εμποδίζουν την απαγκίστρωση της συσκευής σε περίπτωση ακούσιας ώθησης προς τα πάνω.

         Εξαρτήματα (π.χ. τροχοί ή χειρολαβές) που διευκολύνουν τη μετακίνηση του τζακιού

      Τα τζάκια χωρίς καπνοδόχο που λειτουργούν με οινόπνευμα, τα οποία διαθέτουν τροχούς και/ή χειρολαβές που διευκολύνουν τη μετακίνηση, πρέπει να είναι σχεδιασμένα έτσι ώστε να σβήνει η φωτιά πριν από τη μετακίνηση του τζακιού.

         Ανάφλεξη

      Κατά την ανάφλεξη των τζακιών χωρίς καπνοδόχο που λειτουργούν με οινόπνευμα, ο χρήστης πρέπει να είναι σε θέση να παραμένει σε ασφαλή οριζόντια απόσταση από τη συσκευή. Εναλλακτικά, τα τζάκια χωρίς καπνοδόχο που λειτουργούν με οινόπνευμα πρέπει να είναι εξοπλισμένα με ασφαλή ενσωματωμένη διάταξη ανάφλεξης.

         Λειτουργία του τζακιού όταν είναι αναμμένο

      Η καύση στα τζάκια χωρίς καπνοδόχο που λειτουργούν με οινόπνευμα πρέπει να γίνεται με σταθερή φλόγα, ώστε να μην παράγεται αιθάλη. Όταν είναι αναμμένο, η κατανάλωση καυσίμου πρέπει να παραμένει σταθερή και δεν πρέπει να υφίσταται κίνδυνος ανεξέλεγκτης λειτουργίας του καυστήρα.

         Σβήσιμο

      Ο χρήστης πρέπει να μπορεί να σβήνει το τζάκι χωρίς καπνοδόχο που λειτουργεί με οινόπνευμα με ασφάλεια ανά πάσα στιγμή.

         Επανάφλεξη

      Ο σχεδιασμός των τζακιών χωρίς καπνοδόχο που λειτουργούν με οινόπνευμα πρέπει να προσφέρει τη δυνατότητα ασφαλούς επανάφλεξης της συσκευής ακόμη και αν η δεξαμενή δεν είναι πλήρης.

         Πρόληψη επανάφλεξης όταν δεν είναι ασφαλές

      Δεν πρέπει να είναι δυνατή η επανάφλεξη στα τζάκια χωρίς καπνοδόχο που λειτουργούν με οινόπνευμα, έως ότου όλα τα μέρη της συσκευής, συμπεριλαμβανομένου του καυστήρα, φθάσουν σε ασφαλή θερμοκρασία 60 °C ή χαμηλότερη. Οι οδηγίες χρήσης πρέπει να περιλαμβάνουν πληροφορίες για τον χρόνο που χρειάζεται για να κρυώσει επαρκώς το τζάκι και να είναι ασφαλής η επανάφλεξη, ώστε ο χρήστης να μην εκβιάζει την επανάφλεξη παραβιάζοντας το σύστημα ασφάλειας που αποτρέπει την επανάφλεξη σε μη ασφαλείς θερμοκρασίες.

         Πλήρωση και επανάφλεξη

      Ο σχεδιασμός των τζακιών χωρίς καπνοδόχο που λειτουργούν με οινόπνευμα πρέπει να εξασφαλίζει την ασφαλή πλήρωση και επανάφλεξη και να αποκλείει τη δυνατότητα πλήρωσης της δεξαμενής του τζακιού, ενώ είναι σε λειτουργία.
      Οι οδηγίες χρήσης που συνοδεύουν τα τζάκια χωρίς καπνοδόχο που λειτουργούν με οινόπνευμα πρέπει να ενημερώνουν τους χρήστες ότι η δεξαμενή δεν μπορεί να πληρωθεί κατά τη λειτουργία. Οι πληροφορίες αυτές πρέπει να παρουσιάζονται με σαφήνεια και να τραβούν την προσοχή των χρηστών. Επιπλέον, οι ίδιες πληροφορίες πρέπει να συνοδεύονται από κατάλληλες προειδοποιητικές ετικέτες, προσαρμοσμένες ευδιάκριτα στη συσκευή.

         Προσβάσιμες επιφάνειες

      Με την προϋπόθεση ότι το τζάκι έχει τοποθετηθεί σύμφωνα με τις οδηγίες εγκατάστασης του κατασκευαστή, δεν πρέπει να είναι δυνατή η κατά λάθος επαφή του χρήστη με τη φλόγα, τον καυστήρα ή οποιαδήποτε άλλη ενεργό επιφάνεια του τζακιού.

         Θερμοκρασία επιφανειών

      Οι προσβάσιμες επιφάνειες, με εξαίρεση τις ενεργούς επιφάνειες, δεν πρέπει να φθάνουν σε μη ασφαλείς θερμοκρασίες όταν το τζάκι χωρίς καπνοδόχο που λειτουργεί με οινόπνευμα είναι σε λειτουργία.
      Η αύξηση της θερμοκρασίας (όπως μετράται από την αρχική θερμοκρασία κατά την ανάφλεξη) των επιφανειών που δεν προορίζονται να έρθουν σε επαφή με τον χρήστη όταν το τζάκι βρίσκεται σε λειτουργία δεν πρέπει να υπερβαίνει:

                  —

                  60 °Κ για επιφάνειες από μέταλλο ή μεταλλικές επιφάνειες,

                  —

                  65 °Κ για επιφάνειες από μεταλλικό σμάλτο,

                  —

                  80 °Κ για γυάλινες ή κεραμικές επιφάνειες,

                  —

                  100 °Κ για πλαστικές επιφάνειες, και

                  —

                  70 °Κ για επιφάνειες από άλλα υλικά.

            Η αύξηση της θερμοκρασίας (όπως μετράται από την αρχική θερμοκρασία κατά την ανάφλεξη) των επιφανειών που προορίζονται να έρθουν σε επαφή με τον χρήστη όταν το τζάκι βρίσκεται σε λειτουργία, δηλαδή αυτών που ενδεχομένως πρέπει να αγγίξει ο χρήστης για να λειτουργήσει το τζάκι, δεν πρέπει να υπερβαίνει:

                  —

                  35 °Κ για επιφάνειες από μέταλλο ή μεταλλικές επιφάνειες,

                  —

                  45 °Κ για επιφάνειες από μεταλλικό σμάλτο και κεραμικές επιφάνειες, και

                  —

                  60 °Κ για επιφάνειες από πλαστικό ή άλλα παρόμοια υλικά.

            Τα όρια αυτά ισχύουν, επίσης, για τις επιφάνειες και τον ελεύθερο χώρο εντός 50 mm από τον χώρο της φλόγας.
      Γυάλινες επιφάνειες (π.χ. οθόνες) και τα στοιχεία στερέωσής τους, που εύλογα μπορεί να θεωρηθεί ότι θερμαίνονται λόγω της κοντινής απόστασης τους στις φλόγες, εξαιρούνται από τις ανωτέρω απαιτήσεις.
      Στο σημείο επαφής με το δάπεδο ή το τραπέζι, η θερμοκρασία στην επιφάνεια της βάσης του τζακιού δεν πρέπει να υπερβαίνει τη θερμοκρασία περιβάλλοντος πάνω από 65 °Κ.
      Επιπρόσθετα με την απαίτηση να μην υπερβαίνει η θερμοκρασία περιβάλλοντος τους 65 °Κ, η μέγιστη θερμοκρασία, η οποία δεν μπορεί να υπερβαίνεται σε καμία περίπτωση, καθορίζεται ως εξής: τη στιγμή της επαφής με το δάπεδο ή το τραπέζι, η θερμοκρασία του τζακιού δεν πρέπει να υπερβαίνει τους 85 °C, ανεξάρτητα από τη θερμοκρασία περιβάλλοντος.
      Η επιφανειακή θερμοκρασία των παρακείμενων τοιχωμάτων δεν πρέπει να υπερβαίνει τη θερμοκρασία περιβάλλοντος πάνω από 65 °C, και σε καμία περίπτωση να μην υπερβαίνει τους 85 °C.
      Τα όρια θερμοκρασίας για τις χειρολαβές που προορίζονται να χρησιμοποιηθούν από τον χρήστη στο πλαίσιο της κανονικής λειτουργίας του τζακιού πρέπει να σχεδιάζονται σύμφωνα με κατάλληλα έγγραφα οδηγιών, όπως ο οδηγός 29 της Cenelec, ανάλογα με τα υλικά από τα οποία είναι κατασκευασμένα. Τα όρια θερμοκρασίας για τα τμήματα αυτά του τζακιού είναι χαμηλότερα από τις προαναφερθείσες θερμοκρασίες.

         Δεξαμενή και σύστημα καυσίμου

      Η μέγιστη χωρητικότητα σε καύσιμο της συσκευής πρέπει να περιορίζεται ανάλογα με τον κίνδυνο πυρκαγιάς και έκρηξης.
      Το πρότυπο πρέπει να ορίζει ότι όλες οι δοκιμές διεξάγονται με τη δεξαμενή καυσίμου γεμάτη έως τη χωρητικότητα που είναι δυνητικά πιο επικίνδυνη σε αυτή την ειδική κατάσταση.
      Η δεξαμενή καυσίμου πρέπει να κατασκευάζεται κατά τρόπο ώστε να αποφεύγεται οποιαδήποτε διαρροή. Η ασφάλεια της συσκευής δεν πρέπει να διακυβεύεται από διαρροή ή υπερχείλιση.
      Το σύστημα καυσίμου, συμπεριλαμβανομένων τυχόν πωμάτων, πρέπει να έχει επαρκή μηχανική αντοχή, ώστε να αντέχει στις καταπονήσεις που προκαλούνται από την αναμενόμενη κανονική χρήση. Πρέπει να διαθέτει επαρκή αντοχή στη διάβρωση, ώστε να αντέχει τις μακροπρόθεσμες επιπτώσεις της έκθεσης στα χρησιμοποιούμενα καύσιμα. Ο σχεδιασμός του καυστήρα πρέπει να προλαμβάνει τη διάβρωση.

         Ασφάλεια των παιδιών

      Το τζάκι χωρίς καπνοδόχο που λειτουργεί με οινόπνευμα πρέπει να σχεδιάζεται έτσι ώστε να μη μπορούν τα παιδιά να έλθουν σε επαφή με το καύσιμο και/ή τη φλόγα.
      1.2.   Εξοπλισμός και εξαρτήματα για την εγκατάσταση του τζακιού

         Σύστημα στερέωσης

      Τα συστήματα στερέωσης που παρέχονται με το τζάκι χωρίς καπνοδόχο που λειτουργεί με οινόπνευμα πρέπει να διαθέτουν επαρκή μηχανική αντοχή στις υψηλές θερμοκρασίες, για την ασφαλή στήριξη του τζακιού κατά τη διάρκεια της αναμενόμενης διάρκειας ζωής του.
      Εάν η συσκευή έχει σχεδιαστεί για τοποθέτηση στο δάπεδο, στον τοίχο ή στο ταβάνι, το σύστημα στερέωσης/τοποθέτησης πρέπει να είναι σχεδιασμένο έτσι ώστε να εμποδίζεται η χαλάρωση της συσκευής από απροσεξία.

         Άγκιστρα και εξαρτήματα στερέωσης σε τοίχο

      Εφόσον παρέχονται με το τζάκι χωρίς καπνοδόχο που λειτουργεί με οινόπνευμα, τα άγκιστρα και τα εξαρτήματα στερέωσης σε τοίχο πρέπει να διαθέτουν κατάλληλη μακροπρόθεσμη μηχανική αντοχή και κατάλληλες θερμικές ιδιότητες.
      Το εγχειρίδιο χρήστη πρέπει να προειδοποιεί τον χρήστη να χρησιμοποιεί μόνο άγκιστρα και εξαρτήματα στερέωσης σε τοίχο με την κατάλληλη μηχανική αντοχή και τις κατάλληλες θερμικές ιδιότητες.
      1.3.   Βοηθητικός εξοπλισμός

      Ο εξοπλισμός για την ασφαλή ανάφλεξη και σβέση του τζακιού πρέπει να εγκαθίσταται ή να παρέχεται μαζί με τη συσκευή.
      1.4.   Εκπομπές

      Τα τζάκια χωρίς καπνοδόχο που λειτουργούν με οινόπνευμα πρέπει να κατασκευάζονται κατά τρόπο ώστε να αποφεύγεται κάθε κίνδυνος για την ανθρώπινη υγεία που ενδέχεται να προκύψει από τις εκπομπές καύσης ή άλλες εκπομπές, με τον εγγενή ασφαλή σχεδιασμό και κατασκευή και, όπου αυτό δεν είναι δυνατόν, με κατάλληλα μέτρα προστασίας, συμπεριλαμβανομένων συστημάτων συναγερμού και πληροφοριών για τους χρήστες.
      Το πρότυπο πρέπει να αναφέρει συγκεκριμένα:

                  —

                  το μονοξείδιο του άνθρακα και το διοξείδιο του άνθρακα (CO, CO2),

                  —

                  τα οξείδια του αζώτου, όπως τα NO, NO2 και ΝΟΧ,

                  —

                  τις αλδεΰδες και τις φορμαλδεΰδες,

                  —

                  τις πτητικές οργανικές ενώσεις (VOCs),

                  —

                  τους αρωματικούς υδρογονάνθρακες, όπως η βενζίνη και οι πολυκυκλικοί αρωματικοί υδρογονάνθρακες (PAHs),

                  —

                  την αιθάλη και άλλες εκπομπές σωματιδίων,

                  —

                  τις εκπομπές από άκαυστο καύσιμο, και

                  —

                  κάθε άλλη εκπομπή που μπορεί να έχει σημασία.

            Τα πρότυπα όσον αφορά το μονοξείδιο του άνθρακα και τα οξείδια του αζώτου πρέπει να ανταποκρίνονται στην πρόσφατη έκδοση των κατευθυντήριων γραμμών του Παγκόσμιου Οργανισμού Υγείας (ΠΟΥ) «Κατευθυντήριες γραμμές για την ποιότητα του αέρα εσωτερικών χώρων: επιλεγμένοι ρύποι» (1) και στα Περιβαλλοντικά Κριτήρια Υγείας (ΠΚΥ) (2).
      Τα πρότυπα σχετικά με το διοξείδιο του άνθρακα πρέπει να ανταποκρίνονται στην οδηγία 2006/15/ΕΚ της Επιτροπής (3).
      1.5.   Πληροφορίες για την ασφάλεια, εγχειρίδιο χρήστη και αναγνώριση του κατασκευαστή και εισαγωγέα

         Γενικά

      Οι πληροφορίες για την ασφάλεια, μαζί με τα ονόματα του κατασκευαστή και του εισαγωγέα, πρέπει να αναγράφονται στο τζάκι χωρίς καπνοδόχο που λειτουργεί με οινόπνευμα ή στη συσκευασία του ή να περιλαμβάνονται στις οδηγίες χρήσης.
      Το πρότυπο πρέπει να αναφέρει επακριβώς ποιες οδηγίες ασφάλειας πρέπει να αναγράφονται στο ίδιο το προϊόν και ποιες προειδοποιήσεις και οδηγίες μπορούν να συμπεριλαμβάνονται στις οδηγίες χρήσης ή να αναγράφονται στη συσκευασία.
      Οι πληροφορίες πρέπει να παρέχονται στη (στις) γλώσσα(-ες) της χώρας στην οποία διατίθεται για λιανική πώληση το τζάκι. Οι πληροφορίες πρέπει να παρουσιάζονται σε ένα συνεχές τμήμα σε κάθε γλώσσα και δεν πρέπει να διακόπτονται από άλλο κείμενο. Επιπλέον, κείμενο σε άλλη γλώσσα δεν πρέπει να αποσπά την προσοχή από τις ζητούμενες πληροφορίες.
      Οι πληροφορίες που αναγράφονται στο τζάκι πρέπει να είναι ορατές, ευανάγνωστες και ανεξίτηλες, είτε γραμμένες σε μια μόνιμη επισήμανση είτε αποτυπωμένες απευθείας της συσκευή.

         Πληροφορίες για την ασφάλεια

      Οι πληροφορίες για την ασφάλεια πρέπει να απεικονίζονται ευδιάκριτα και να διατυπώνονται με σαφήνεια στις οδηγίες χρήσης ή στη συσκευασία και, αν αναφέρεται στο πρότυπο, στο τζάκι χωρίς καπνοδόχο που λειτουργεί με οινόπνευμα. Οι πληροφορίες αυτές αναφέρουν τουλάχιστον τα ακόλουθα:

                  —

                  «Χρησιμοποιείτε μόνο τους τύπους και τις ποσότητες καυσίμου που καθορίζονται στις οδηγίες του εγχειριδίου χρήστη».

                  —

                  «Μόνο για χρήση σε καλά αεριζόμενο χώρο.»

                  —

                  «Ποτέ μην βάζετε καύσιμο στη συσκευή όταν βρίσκεται σε λειτουργία ή είναι ακόμη ζεστή.»

                  —

                  «Ποτέ μην υπερχειλίζετε τη δεξαμενή καυσίμου και να σκουπίζετε προσεκτικά τυχόν χυμένο καύσιμο πριν από την ανάφλεξη της συσκευής.»

                  —

                  «Μόνο για χρήση σε χώρο χωρίς ρεύματα αέρα.»

                  —

                  «Ποτέ μην ανάβετε τη συσκευή όταν είναι ζεστή.»

                  —

                  «Ποτέ μη μετακινείτε τη συσκευή ενώ βρίσκεται σε λειτουργία.»

                  —

                  «Μην αφήνετε ποτέ χωρίς επιτήρηση μικρά παιδιά ή κατοικίδια ζώα κοντά σε αναμμένο τζάκι.»

                  —

                  «Εγκατάσταση, χρήση και συντήρηση μόνο σύμφωνα με τις οδηγίες του κατασκευαστή.»

            Οι τροχήλατες συσκευές πρέπει να περιλαμβάνουν, επίσης, τις ακόλουθες οδηγίες: «Ασφαλίζετε πάντα τα φρένα πριν από τη χρήση του τζακιού.».
      Επιπλέον, πρέπει να αναφέρεται η ελάχιστη απόσταση ασφάλειας από εύφλεκτα υλικά στην οποία μπορεί να τοποθετηθεί το τζάκι.
      Οι χρήστες πρέπει να ενημερώνονται, επίσης, σχετικά με τις συμβάσεις σήμανσης για τα καύσιμα, και συγκεκριμένα, τις πληροφορίες σχετικά με τις ιδιότητες των διάφορων καυσίμων βάσει της σήμανσής τους.
      Οι γραπτές πληροφορίες ασφάλειας μπορούν να συνοδεύονται από κατάλληλα εικονογράμματα, όπου επιτρέπεται από το πρότυπο.

         Εγχειρίδιο χρήστη

      Το τζάκι χωρίς καπνοδόχο που λειτουργεί με οινόπνευμα πρέπει να διατίθεται με εγχειρίδιο χρήστη που να περιλαμβάνει τις ακόλουθες πληροφορίες:

                  —

                  την απαιτούμενη (ελάχιστη) απόσταση από τον θάλαμο καύσης στην οποία μπορεί να εγκαθίσταται συσκευή ανάφλεξης του τζακιού χωρίς καπνοδόχο που λειτουργεί με οινόπνευμα,

                  —

                  τα απαιτούμενα χαρακτηριστικά του τοίχου (ή άλλης υποδομής) για την τοποθέτηση στον τοίχο του τζακιού χωρίς καπνοδόχο που λειτουργεί με οινόπνευμα, συμπεριλαμβανομένων αεραγωγών για την απαγωγή της θερμότητας,

                  —

                  τις απαιτήσεις που αφορούν τα εξαρτήματα που χρησιμοποιούνται για την τοποθέτηση επιτοίχιων τζακιών χωρίς καπνοδόχο που λειτουργούν με οινόπνευμα (και ελεύθερων στο χώρο τζακιών, κατά περίπτωση),

                  —

                  τις απαιτήσεις σχετικά με την τοποθέτηση και το δομικό περιβάλλον των μετακινούμενων τζακιών χωρίς καπνοδόχο που λειτουργούν με οινόπνευμα, ιδίως το δάπεδο και το ταβάνι, ανάλογα με την περίπτωση, και

                  —

                  τις απαιτήσεις σχετικά με τον τοίχο στον οποίο πρόκειται να εγκατασταθεί το τζάκι χωρίς καπνοδόχο που λειτουργεί με οινόπνευμα, συμπεριλαμβανομένης ειδικής αναφοράς στους τύπους τοίχων στους οποίους πρέπει να δίνεται ιδιαίτερη προσοχή, π.χ. τοίχοι γυψοσανίδας ή ξύλου.

            Επιπλέον, το εγχειρίδιο χρήστη πρέπει να παρέχει πληροφορίες σχετικά με:

                  —

                  το είδος (τα είδη) καυσίμου που μπορεί(-ούν) να χρησιμοποιείται(-ούνται) και τα πρόσθετα που επιτρέπονται για το καύσιμο αυτό, ώστε να εξασφαλίζεται ότι το τζάκι χωρίς καπνοδόχο που λειτουργεί με οινόπνευμα λειτουργεί με ασφάλεια και ότι δεν υπάρχει υπέρβαση των μέγιστων εκπομπών,

                  —

                  τον απαιτούμενο αερισμό του χώρου,

                  —

                  την ελάχιστη απόσταση ασφάλειας από εύφλεκτα υλικά στην οποία μπορεί να τοποθετείται το τζάκι, και

                  —

                  το ελάχιστο μέγεθος του δωματίου ή την ελάχιστη επιφάνεια δαπέδου.

            Επιπλέον, το εγχειρίδιο χρήστη πρέπει:

                  —

                  να επεξηγεί τον τρόπο εισαγωγής καυσίμου σε τζάκι χωρίς καπνοδόχο που λειτουργεί με οινόπνευμα (και να προειδοποιεί τους χρήστες να μην εγχύνουν καύσιμο σε θερμό τζάκι),

                  —

                  να επεξηγεί τον τρόπο ασφαλούς αποθήκευσης καυσίμων και να αναφέρει τα όρια αποθήκευσης σε εσωτερικό χώρο που επιβάλλονται δυνάμει της εθνικής και/ή της περιφερειακής νομοθεσίας της χώρας στην οποία πωλείται η συσκευή,

                  —

                  να επεξηγεί τον τρόπο σβέσης του τζακιού χωρίς καπνοδόχο που λειτουργεί με οινόπνευμα,

                  —

                  να παρέχει πληροφορίες για τον ενδεδειγμένο εξοπλισμό σβέσης και να συνιστά την τοποθέτηση του εν λόγω εξοπλισμού κοντά στο τζάκι,

                  —

                  να προειδοποιεί για τη χρήση του τζακιού χωρίς καπνοδόχο που λειτουργεί με οινόπνευμα σε περιβάλλον με ρεύματα αέρα,

                  —

                  να παρέχει οδηγίες για την ασφαλή ανάφλεξη και επανάφλεξη του τζακιού,

                  —

                  να προειδοποιεί για την ανάφλεξη τζακιού χωρίς καπνοδόχο που λειτουργεί με οινόπνευμα, όταν αυτό βρίσκεται θερμή κατάσταση, και

                  —

                  να πληροφορεί τους χρήστες ότι δεν πρέπει να μετακινούν ποτέ τζάκι χωρίς καπνοδόχο που λειτουργεί με οινόπνευμα όταν βρίσκεται σε χρήση και, εάν το τζάκι είναι εφοδιασμένο με τροχούς, να ασφαλίζουν τα φρένα όταν χρησιμοποιούν τη συσκευή.

         Αναγνώριση του κατασκευαστή και του εισαγωγέα

      Οι κατασκευαστές (4) σημειώνουν το όνομα, την καταχωρημένη εμπορική επωνυμία τους ή το καταχωρημένο εμπορικό σήμα τους και τη διεύθυνση επικοινωνίας τους στο τζάκι χωρίς καπνοδόχο που λειτουργεί με οινόπνευμα ή στη συσκευασία του και σε έγγραφο που συνοδεύει το τζάκι.
      Επίσης, επιθέτουν στο ίδιο το προϊόν πληροφορίες που επιτρέπουν την αναγνώριση του προϊόντος (αριθμό σειράς ή παρτίδας).
      Οι εισαγωγείς (5) σημειώνουν το όνομά τους, την καταχωρημένη εμπορική τους επωνυμία, το καταχωρημένο εμπορικό σήμα τους και τη διεύθυνση επικοινωνίας τους στο τζάκι χωρίς καπνοδόχο που λειτουργεί με οινόπνευμα ή στη συσκευασία του και σε έγγραφο που συνοδεύει το τζάκι. Σε περίπτωση κατά την οποία ο εισαγωγέας θα πρέπει να ανοίξει τη συσκευασία για να τοποθετήσει τις απαιτούμενες αυτές πληροφορίες στο ίδιο το προϊόν, μπορεί αντί αυτού να αναφέρει το όνομα, την καταχωρημένη εμπορική επωνυμία του ή το καταχωρημένο εμπορικό σήμα του και τη διεύθυνση επικοινωνίας του στη συσκευασία ή σε έγγραφο που συνοδεύει το τζάκι.

         (1)  Παγκόσμιος Οργανισμός Υγείας (2010): http://www.euro.who.int/en/health-topics/environment-and-health/air-quality/publications/2010/who-guidelines-for-indoor-air-quality-selected-pollutants

         (2)  http://www.who.int/ipcs/publications/ehc/ehc_alphabetical/en/index.html

         (3)  Οδηγία 2006/15/ΕΚ της Επιτροπής, της 7ης Φεβρουαρίου 2006, για τη θέσπιση δεύτερου καταλόγου ενδεικτικών οριακών τιμών επαγγελματικής έκθεσης κατ' εφαρμογή της οδηγίας 98/24/ΕΚ του Συμβουλίου και για την τροποποίηση των οδηγιών 91/332/ΕΟΚ και 2000/39/ΕΚ (ΕΕ L 38 της 9.2.2006, σ. 36).

         (4)  Όπως ορίζονται στο άρθρο R1 του κεφαλαίου R1 του παραρτήματος I της απόφασης αριθ. 768/2008/ΕΚ του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για κοινό πλαίσιο εμπορίας των προϊόντων και για την κατάργηση της απόφασης 93/465/ΕΟΚ του Συμβουλίου.

         (5)  Βλέπε υποσημείωση 4.


Σημαντική ανακοίνωση νομικού περιεχομένου

|

52007BP0124(01)

1. Απόφαση του Ευρωπαϊκού Κοινοβουλίου της 24ης Απριλίου 2007 σχετικά με την απαλλαγή για την εκτέλεση του προϋπολογισμού του Ευρωπαϊκού Οργανισμού Ασφάλειας της Αεροπορίας για το οικονομικό έτος 2005 (C6-0398/2006 - 2006/2165(DEC))

Επίσημη Εφημερίδα αριθ. 074 E της 20/03/2008 σ. 0250 - 0251

		1.Απόφαση του Ευρωπαϊκού Κοινοβουλίου της 24ης Απριλίου 2007 σχετικά με την απαλλαγή για την εκτέλεση του προϋπολογισμού του Ευρωπαϊκού Οργανισμού Ασφάλειας της Αεροπορίας για το οικονομικό έτος 2005 (C6-0398/2006 — 2006/2165(DEC))Το Ευρωπαϊκό Κοινοβούλιο,- έχοντας υπόψη τους τελικούς ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2005 [1],- έχοντας υπόψη την έκθεση του Ελεγκτικού Συνεδρίου για τους τελικούς ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2005 συνοδευόμενη από τις απαντήσεις του Οργανισμού [2],- έχοντας υπόψη τη σύσταση του Συμβουλίου της 27ης Φεβρουαρίου 2007 (5711/2007 — C6-0080/2007),- έχοντας υπόψη τη Συνθήκη ΕΚ και συγκεκριμένα το άρθρο 276,- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [3] και συγκεκριμένα το άρθρο 185,- έχοντας υπόψη τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου της 15ης Ιουλίου 2002 για την ίδρυση Ευρωπαϊκού Οργανισμού Ασφάλειας της Αεροπορίας [4] και ιδίως το άρθρο 49,- έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής της 19ης Νοεμβρίου 2002 για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 [5] του Συμβουλίου και συγκεκριμένα το άρθρο 94,- έχοντας υπόψη το άρθρο 71 και το Παράρτημα V του Κανονισμού του,- έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Μεταφορών και Τουρισμού (A6-0121/2007),1. χορηγεί απαλλαγή στον εκτελεστικό διευθυντή του Ευρωπαϊκού Οργανισμού Ασφάλειας της Αεροπορίας για την εκτέλεση του προϋπολογισμού του Οργανισμού για το οικονομικό έτος 2005·2. εκθέτει τις παρατηρήσεις του στο ψήφισμα που ακολουθεί·3. αναθέτει στον Πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος αυτής στον εκτελεστικό διευθυντή του Ευρωπαϊκού Οργανισμού Ασφάλειας της Αεροπορίας, το Συμβούλιο, την Επιτροπή και το Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).[1] ΕΕ C 266 της 31.10.2006, σ. 10.[2] ΕΕ C 312 της 19.12.2006, σ. 6.[3] EE L 248 της 16.9.2002, σ. 1. Κανονισμός όπως τροποποιήθηκε με τον κανονισμό (EΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).[4] ΕΕ L 240 της 7.9.2002, σ. 1. Κανονισμός όπως τροποποιήθηκε τελευταία με τον κανονισμό (EΚ) αριθ. 1701/2003 (ΕΕ L 243 της 27.9.2003, σ. 5).[5] EE L 357 της 31.12.2002, σ. 72.--------------------------------------------------


title: 2005/539/EK: Απόφαση του Ευρωπαϊκού Κοινοβουλίου, της 12ης Απριλίου 2005, σχετικά με τη χορήγηση απαλλαγής στο Διευθυντή του Ευρωπαϊκού Κέντρου για την Ανάπτυξη της Επαγγελματικής Κατάρτισης όσον αφορά την εκτέλεση του προϋπολογισμού του για το οικονομικό έτος 2003

text:
               27.7.2005

               EL

               Επίσημη Εφημερίδα της Ευρωπαϊκής Ένωσης

               L 196/68

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 12ης Απριλίου 2005
   σχετικά με τη χορήγηση απαλλαγής στο Διευθυντή του Ευρωπαϊκού Κέντρου για την Ανάπτυξη της Επαγγελματικής Κατάρτισης όσον αφορά την εκτέλεση του προϋπολογισμού του για το οικονομικό έτος 2003
   (2005/539/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2003, συνοδευόμενη από τις απαντήσεις του Κέντρου (1),
   έχοντας υπόψη τη σύσταση του Συμβουλίου της 8ης Μαρτίου 2005 (6858/2005 — C6-0075/2005),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185, και τον κανονισμό (ΕΚ) αριθ. 1655/2003 του Συμβουλίου, της 18ης Ιουνίου 2003, που τροποποιεί τον κανονισμό (ΕΟΚ) αριθ. 337/75 σχετικά με την ίδρυση Ευρωπαϊκού Κέντρου για την Ανάπτυξη της Επαγγελματικής Κατάρτισης, και για την κατάργηση του κανονισμού (ΕΟΚ) αριθ. 1416/76 (3), και ιδίως το άρθρο 12α,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,
   έχοντας υπόψη τα άρθρα 70 και 71 και το παράρτημα V του κανονισμού του,
   έχοντας υπόψη την έκθεση της επιτροπής ελέγχου του προϋπολογισμού (A6-0074/2005),

               1.

               χορηγεί απαλλαγή στον διευθυντή του Ευρωπαϊκού Κέντρου για την Ανάπτυξη της Επαγγελματικής Κατάρτισης, όσον αφορά την εκτέλεση του προϋπολογισμού του για το οικονομικό έτος 2003·

               2.

               καταγράφει τις παρατηρήσεις του στο συνοδευτικό ψήφισμα·

               3.

               αναθέτει στον Πρόεδρό του να διαβιβάσει την παρούσα απόφαση και το συνοδευτικό ψήφισμα στον διευθυντή του Ευρωπαϊκού Κέντρου για την Ανάπτυξη της Επαγγελματικής Κατάρτισης, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  ΕΕ C 324 της 30.12.2004, σ. 53.

      (2)  ΕΕ L 248 της 16.9.2002, σ. 1.

      (3)  ΕΕ L 245 της 29.9.2003, σ. 41.

      (4)  ΕΕ L 357 της 31.12.2002, σ. 72.

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

      το οποίο περιέχει τις παρατηρήσεις που συνοδεύουν την πρόταση απόφασης για τη χορήγηση απαλλαγής στον διευθυντή του Ευρωπαϊκού Κέντρου για την Ανάπτυξη της Επαγγελματικής Κατάρτισης σχετικά με την εκτέλεση του προϋπολογισμού του για το οικονομικό έτος 2003
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
      έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2003, συνοδευόμενη από τις απαντήσεις του Κέντρου (1),
      έχοντας υπόψη τη σύσταση του Συμβουλίου της 8ης Μαρτίου 2005 (6858/2005 — C6-0075/2005),
      έχοντας υπόψη τη συνθήκη ΕΚ, και ιδίως το άρθρο 276,
      έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185, και τον κανονισμό (ΕΚ) αριθ. 1655/2003 του Συμβουλίου, της 18ης Ιουνίου 2003, που τροποποιεί τον κανονισμό (ΕΟΚ) αριθ. 337/75 σχετικά με την ίδρυση Ευρωπαϊκού Κέντρου για την Ανάπτυξη της Επαγγελματικής Κατάρτισης, και για την κατάργηση του κανονισμού (ΕΟΚ) αριθ. 1416/76 (3), και ιδίως το άρθρο 12α,
      έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,
      έχοντας υπόψη τα άρθρα 70 και 71 και το παράρτημα V του κανονισμού του,
      έχοντας υπόψη την έκθεση της επιτροπής ελέγχου του προϋπολογισμού (A6-0074/2005)·

                  Α.

                  λαμβάνοντας υπόψη ότι το Ευρωπαϊκό Ελεγκτικό Συνέδριο δήλωσε στην προαναφερθείσα έκθεσή του ότι αποκόμισε εύλογη βεβαιότητα ότι οι λογαριασμοί για το οικονομικό έτος που έληξε στις 31 Δεκεμβρίου 2003 είναι αξιόπιστοι και ότι οι κυριότερες συναλλαγές είναι, συνολικά, νόμιμες και κανονικές,

                  Β.

                  λαμβάνοντας υπόψη ότι στις 21 Απριλίου 2004 το Ευρωπαϊκό Κοινοβούλιο χορήγησε απαλλαγή (5) στο Διοικητικό Συμβούλιο του Κέντρου σχετικά με την εκτέλεση του προϋπολογισμού του για το οικονομικό έτος 2002 και ότι με την ευκαιρία αυτή το Κοινοβούλιο στο ψήφισμά του μεταξύ άλλων:

                              —

                              καλούσε το Κέντρο να συνεχίσει τη συνεργασία που είχε ήδη ξεκινήσει με το Ευρωπαϊκό Ίδρυμα Επαγγελματικής Εκπαίδευσης,

                              —

                              προέτρεπε το Κέντρο να συνεχίσει τις προσπάθειές του για τη δημιουργία μιας υπηρεσίας εσωτερικού ελέγχου και για τη συμμόρφωσή του με τα πρότυπα εσωτερικού ελέγχου,

            1.   λαμβάνει υπό σημείωση τους κατωτέρω λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης, για τα οικονομικά έτη 2003 και 2002·
      Λογαριασμός διαχείρισης των οικονομικών ετών 2003 και 2002

                  (σε χιλιάδες ευρώ)

                  2003

                  2002

                  Έσοδα

                  Επιχορηγήσεις από την Επιτροπή

                  14 500

                  12 135

                  Έσοδα από προηγούμενα οικονομικά έτη

                  0

                  25

                  Διάφορα έσοδα

                  3

                  3

                  Έσοδα με ειδικό προορισμό (Phare + τρίτοι)

                  792

                  333

                  Χρηματοπιστωτικά έσοδα

                  0

                  50

                  Σύνολο των εσόδων (α)

                  15 295

                  12 546

                  Δαπάνες του προϋπολογισμού του οικονομικού έτους

                  Προσωπικό — Τίτλος Ι του προϋπολογισμού

                  Πληρωμές

                  7 554

                  7 570

                  Μεταφερθείσες πιστώσεις

                  443

                  298

                  Λειτουργία — Τίτλος ΙΙ του προϋπολογισμού

                  Πληρωμές

                  778

                  767

                  Μεταφερθείσες πιστώσεις

                  358

                  345

                  Επιχειρησιακές δραστηριότητες — Τίτλος ΙΙΙ του προϋπολογισμού

                  Πληρωμές

                  2 381

                  2 491

                  Μεταφερθείσες πιστώσεις

                  3 138

                  2 189

                  Έσοδα με ειδικό προορισμό (Phare + τρίτοι)

                  Πληρωμές

                  546

                  0

                  Μεταφερθείσες πιστώσεις

                  246

                  187

                  Σύνολο των δαπανών (β)

                  15 444

                  13 847

                  Αποτέλεσμα του οικονομικού έτους (α – β)

                  – 149

                  – 1 301

                  Υπόλοιπο που μεταφέρθηκε από το προηγούμενο οικονομικό έτος

                  – 545

                  532

                  Μεταφερθείσες πιστώσεις που ακυρώθηκαν

                  399

                  215

                  Επαναχρησιμοποιήσεις από το προηγούμενο οικονομικό έτος που δεν χρησιμοποιήθηκαν

                  10

                  8

                  Αποδόσεις στην Επιτροπή

                  – 716

                  0

                  Συναλλαγματικές διαφορές

                  8

                  1

                  Υπόλοιπο του οικονομικού έτους

                  – 993

                  – 545

                     Πηγή: Στοιχεία του Κέντρου. Στον παρόντα πίνακα συγκεφαλαιώνονται τα στοιχεία που παρείχε το Κέντρο στους λογαριασμούς του.

            2.   λαμβάνει υπό σημείωση την παρατήρηση του Ελεγκτικού Συνεδρίου όσον αφορά τη χρήση κλειστών διαδικασιών από το Κέντρο για την ανάθεση συμβάσεων, καθώς και τη σχετική απάντηση του Κέντρου· αναμένει ότι το Κέντρο θα πραγματοποιήσει εκ νέου προσπάθειες για την καλύτερη παρουσίαση των αποτελεσμάτων των διαδικασιών αυτών κατά τρόπο διαφανή και με σεβασμό των ισχυόντων κανόνων·
      3.   σημειώνει την παρατήρηση του Ελεγκτικού Συνεδρίου όσον αφορά τη μη ολοκλήρωση εκ μέρους του Κέντρου των αλλαγών που είχαν ανακοινωθεί σε σχέση με την οικονομική του οργάνωση· καλεί το Κέντρο να ολοκληρώσει και να θέσει σε εφαρμογή τις αλλαγές αυτές στη διάρκεια του 2005· ζητεί από το Κέντρο να ενημερώσει την αρμόδια επιτροπή του Κοινοβουλίου μόλις ολοκληρώσει τη διαδικασία προσαρμογής·
      4.   εκφράζει την ικανοποίησή του για τη συνεργασία μεταξύ του Κέντρου και του Ευρωπαϊκού Ιδρύματος Επαγγελματικής Εκπαίδευσης στην προετοιμασία των χωρών της διεύρυνσης για τη συμμετοχή τους στις δραστηριότητες του Κέντρου μετά τη διεύρυνση αυτή· πιστεύει ότι αυτή η συμπληρωματική δραστηριότητα θα πρέπει να συνεχισθεί και να διευρυνθεί, όποτε αυτό είναι σκόπιμο·
      5.   αναμένει ότι, στο εξής, το Κέντρο θα περιλαμβάνει στον προϋπολογισμό του τις επιχορηγήσεις και συνεισφορές από τρίτες χώρες, όπως σημειώνεται στις παρατηρήσεις του Συνεδρίου·
      6.   αναμένει ότι το Κέντρο θα βελτιώσει τη διαφάνεια των διαδικασιών που εφαρμόζει για την πρόσληψη προσωπικού, ιδίως με την εκ των προτέρων αποσαφήνιση των κριτηρίων για την κατάρτιση των καταλόγων·
      7.   χαιρετίζει την ενσωμάτωση της αρχής της ισότητας στην πολιτική προσωπικού του Κέντρου και το ενθαρρύνει να παρακολουθεί και να αξιολογεί τακτικά τις πολιτικές αυτές, ώστε να εξασφαλίσει την ορθή εφαρμογή τους·
      8.   εκφράζει τη λύπη του για το γεγονός ότι οι ανώτατες διοικητικές θέσεις του Κέντρου είναι κατειλημμένες από άνδρες και καλεί το Κέντρο να βελτιώσει την ισορροπία στο σημείο αυτό·
      9.   χαιρετίζει τη στρατηγική του Κέντρου σε σχέση με την πληροφόρηση και την επικοινωνία, ιδίως όσον αφορά την προσβασιμότητά του για τους πολίτες·
      Γενικές παρατηρήσεις προς τις Υπηρεσίες και την Επιτροπή

                  10.

                  επαναλαμβάνει τη θέση του ότι, ενώ υποστηρίζει τις προσπάθειες της Επιτροπής για την καθιέρωση περιορισμένου αριθμού προτύπων, τουλάχιστον για τους μελλοντικούς «ρυθμιστικούς» οργανισμούς, είναι της γνώμης ότι η διάρθρωση των σημερινών και των μελλοντικών οργανισμών θα πρέπει να εξετασθεί σε βάθος, σε διοργανικό επίπεδο· υπογραμμίζει επίσης ότι, πριν ορίσει η Επιτροπή το πλαίσιο προϋποθέσεων για τη χρήση ρυθμιστικών οργανισμών, μια διοργανική συμφωνία θα πρέπει να διατυπώσει κοινές κατευθυντήριες γραμμές, κάτι που πρέπει να συμβεί πριν θεσπιστεί ένα εναρμονισμένο πλαίσιο για τη διάρθρωση και τη λειτουργία των Υπηρεσιών·

                  11.

                  σημειώνει τη θέση της Επιτροπής (6) όσον αφορά την ανάθεση αρμοδιοτήτων για την άσκηση καθηκόντων σε σώματα, περιλαμβανομένων των Υπηρεσιών, διάφορα της κεντρικής διοίκησης της Επιτροπής· θεωρεί ότι αυτό δεν αποτελεί απάντηση στο αίτημα του Κοινοβουλίου για μια σε βάθος εξέταση της διάρθρωσης των υπαρχουσών Υπηρεσιών, σε διοργανικό επίπεδο· καλεί, συνεπώς, την Επιτροπή να προβεί σε διευκρινίσεις στο σημείο αυτό και σε σχέση με τη μελλοντική συνολική διοργανική συμφωνία όσον αφορά τις νέες ρυθμίσεις που πρέπει να διαμορφωθούν είτε στο πλαίσιο των δημοσιονομικών προοπτικών, είτε παράλληλα με αυτές (7)·

                  12.

                  καλεί την Επιτροπή να οργανώνει και να πραγματοποιεί μεσοπρόθεσμα, δηλαδή ανά τυπική περίοδο τριών ετών, μια διεξοδική ανάλυση των αξιολογήσεων για καθεμία από τις Υπηρεσίες, ώστε:

                              α)

                              να εξαχθούν συμπεράσματα σε σχέση με τη συνεκτικότητα των δραστηριοτήτων των Υπηρεσιών σε σχέση με τις πολιτικές της Ένωσης γενικά και όσον αφορά τις συνέργειες που υπάρχουν ή μπορούν να αναπτυχθούν μεταξύ των Υπηρεσιών και των τμημάτων της Επιτροπής αλλά και την αποφυγή αλληλοεπικαλύψεων μεταξύ τους·

                              β)

                              να γίνει μια αξιολόγηση της ευρύτερης ευρωπαϊκής προστιθέμενης αξίας του έργου των Υπηρεσιών στους τομείς των δραστηριοτήτων τους και της σημασίας, της αποδοτικότητας και της αποτελεσματικότητας του προτύπου των Υπηρεσιών στην εφαρμογή της πολιτικής της ΕΕ ή τη συμβολή τους στην πολιτική αυτή·

                              γ)

                              να προσδιορισθεί και να ενισχυθεί ο αντίκτυπος των δραστηριοτήτων των Υπηρεσιών από την άποψη της εγγύτητας, της προσβασιμότητας και της ορατότητας της ΕΕ προς τους πολίτες της·

                  13.

                  αναμένει ότι αυτή η συνολική ανάλυση θα είναι διαθέσιμη μέχρι το τέλος του 2005, ώστε να καλυφθεί η τριετής περίοδος από τη στιγμή της έναρξης ισχύος του νέου δημοσιονομικού κανονισμού και του συνεπαγόμενου νέου πλαισίου για το σύστημα των Υπηρεσιών·

                  14.

                  καλεί τις Υπηρεσίες να συμμετάσχουν ενεργά στη διαδικασία αυτή και να συνεργασθούν με την Επιτροπή, προσφέροντας τα απαραίτητα στοιχεία για θέματα που θεωρούν σημαντικά για τη λειτουργία, τον ρόλο, τις αρμοδιότητες και τις ανάγκες τους, καθώς και για κάθε ζήτημα που θα μπορούσε να συμβάλει στη βελτίωση της διαδικασίας απαλλαγής, με στόχο την επιτυχία της διαδικασίας αυτής αλλά και την αύξηση της υπευθυνότητας και διαφάνειας των Υπηρεσιών· καλεί τις Υπηρεσίες να υποβάλουν τα στοιχεία αυτά και στις αρμόδιες επιτροπές του·

                  15.

                  καλεί την Επιτροπή, παράλληλα με τη διαδικασία αυτή, να υποβάλει, πριν από το τέλος του 2005, προτάσεις για αλλαγές στα καθεστώτα των υπαρχουσών Υπηρεσιών με στόχο, μεταξύ των άλλων, τη βελτίωση της σχέσης της με τις Υπηρεσίες αυτές· οι εν λόγω προτάσεις θα πρέπει να αποσκοπούν:

                              α)

                              στη βελτίωση της επικοινωνίας μεταξύ της Επιτροπής και των Υπηρεσιών·

                              β)

                              στην καθιέρωση ή την διεύρυνση της συνεργασίας όσον αφορά τον προσδιορισμό των προς κάλυψη αναγκών και των στόχων όσον αφορά το παρακτέο έργο, καθώς και της στρατηγικής για την επίτευξή τους και όσον αφορά τον ορισμό των προδιαγραφών για την παρακολούθηση και την αξιολόγηση·

                              γ)

                              στη βελτίωση της συμπληρωματικής δράσης, την καλύτερη οργάνωση των αναγκαίων πόρων και την αποδοτική χρήση τους για την παραγωγή αποτελεσμάτων, καθώς και στη διαμόρφωση μιας επικοινωνιακής στρατηγικής για τη διάδοση των αποτελεσμάτων αυτών,

                  16.

                  τονίζει ότι, πριν από τη λήψη οποιασδήποτε απόφασης για την υποβολή πρότασης σχετικά με τη σύσταση νέας Υπηρεσίας, η Επιτροπή οφείλει να προβαίνει σε αυστηρή αξιολόγηση της αναγκαιότητας και της προστιθέμενης αξίας των λειτουργιών που αυτή θα επιτελεί, λαμβάνοντας υπόψη τις υφιστάμενες δομές, τις αρχές της επικουρικότητας, της δημοσιονομικής αυστηρότητας και της απλούστευσης των διαδικασιών·

                  17.

                  αναμένει ότι η Επιτροπή θα υποβάλει ταχέως τις κατευθυντήριες γραμμές σχετικά με την πολιτική προσωπικού των Υπηρεσιών, που το Κοινοβούλιο είχε ζητήσει να υποβάλει η Επιτροπή πριν από το τέλος της διαδικασίας του προϋπολογισμού του 2005·

            Γενικές παρατηρήσεις προς τις Υπηρεσίες

                  18.

                  αναμένει ότι θα λαμβάνει στο εξής, από όλες τις Υπηρεσίες, την έκθεση που περιλαμβάνει τα συνοπτικά στοιχεία των λογιστικών ελέγχων του εσωτερικού ελεγκτή, τις συστάσεις που διατυπώθηκαν και τις ενέργειες που έγιναν σε σχέση με αυτές τις συστάσεις, σύμφωνα με το άρθρο 72 παράγραφος 5 του κανονισμού (ΕΚ, Ευρατόμ) αριθ. 2343/2002·

                  19.

                  καλεί τις Υπηρεσίες να πραγματοποιήσουν περαιτέρω προσπάθειες για την ορθή εφαρμογή του καθεστώτος για τους υπαλλήλους και το λοιπό προσωπικό, όσον αφορά τους εργαζομένους σε αυτές (διαδικασίες πρόσληψης και σχετικές αποφάσεις, προσωπικοί φάκελοι, υπολογισμός της αμοιβής και των επιδομάτων, πολιτική προαγωγών, ποσοστό κενών θέσεων, ποσοστώσεις για τον σεβασμό της ισότητας των φύλων κ.λπ.)·

                  20.

                  σημειώνει ότι, γενικά, τα αντίστοιχα ποσοστά ανδρών και γυναικών υπαλλήλων στο σύνολο των υπαλλήλων των Υπηρεσιών δείχνουν ότι υπάρχει κάποια ανισορροπία μεταξύ ανδρών και γυναικών· διαπιστώνει με θλίψη ότι, ενώ οι άνδρες αποτελούν το ένα τρίτο του συνόλου των εργαζομένων, η εκπροσώπησή τους στα υψηλότερα κλιμάκια της ιεραρχίας είναι πολύ μεγαλύτερη, ενώ οι γυναίκες εκπροσωπούνται σε μεγαλύτερο ποσοστό στις χαμηλές θέσεις· καλεί τις Υπηρεσίες να λάβουν άμεσα και αποτελεσματικά μέτρα για τη διόρθωση της κατάστασης αυτής·

                  21.

                  καλεί τις Υπηρεσίες να διασφαλίσουν ότι όλες οι σχετικές διατάξεις της οδηγίας 2002/73/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2002, για την τροποποίηση της οδηγίας 76/207/ΕΟΚ του Συμβουλίου σχετικά με την εφαρμογή της αρχής της ίσης μεταχείρισης ανδρών και γυναικών όσον αφορά την πρόσβαση στην απασχόληση, την επαγγελματική εκπαίδευση και προώθηση, και τις συνθήκες εργασίας (8), έχουν ενταχθεί στις αντίστοιχες πολιτικές προσωπικού τους·

                  22.

                  αναμένει ότι οι Υπηρεσίες, ανταποκρινόμενες στις σχετικές παρατηρήσεις του Συνεδρίου, θα σεβασθούν πλήρως τις δημοσιονομικές αρχές που θέτει ο δημοσιονομικός κανονισμός, και ιδίως εκείνες της ενότητας και της αυθεντικότητας του προϋπολογισμού· καλεί τις Υπηρεσίες που δεν το έχουν ακόμη πράξει, να σεβασθούν τις απαιτήσεις του δημοσιονομικού κανονισμού όσον αφορά τα λογιστικά ζητήματα και να ενισχύσουν περισσότερο τις διαδικασίες όσον αφορά την εσωτερική διαχείριση και έλεγχο στους κόλπους τους με στόχο την αύξηση της υπευθυνότητας, της διαφάνειας και της προστιθέμενης ευρωπαϊκής αξίας·

                  23.

                  ενθαρρύνει τις Υπηρεσίες, ιδίως εκείνες των οποίων οι δραστηριότητες έχουν κοινά στοιχεία με εκείνες άλλων Υπηρεσιών, να ενισχύσουν τη συνεργασία τους, δημιουργώντας ευκαιρίες για τη διαμόρφωση συνεργειών· τις καλεί να επισημοποιήσουν, όπου ενδείκνυται, τη συνεργασία αυτή με συγκεκριμένες συμφωνίες (κοινές δηλώσεις, μνημόνια συνεννόησης, αποφάσεις κοινού σχεδιασμού και δράσεων/προγραμμάτων που παρουσιάζουν συμπληρωματικά χαρακτηριστικά), ώστε να διασφαλισθεί ότι δεν γίνεται διπλή εργασία, ότι το έργο κάθε Υπηρεσίας είναι σαφώς προσδιορισμένο και ότι το αποτέλεσμα των κοινών προσπαθειών μεγιστοποιεί την προστιθέμενη αξία και τον αντίκτυπο του έργου τους· ζητεί να ενημερώνεται τακτικά για το ζήτημα αυτό·

                  24.

                  καλεί τις Υπηρεσίες να δώσουν ιδιαίτερη προσοχή στις διαδικασίες για την ανάθεση και τη διαχείριση των συμβάσεων· τις καλεί να λάβουν όλα τα αναγκαία μέτρα όσον αφορά τις διοικητικές δομές τους, ώστε να ενισχύσουν τις διαδικασίες, τους διαύλους και τη διαχείριση του εσωτερικού ελέγχου· πιστεύει ότι στα μέτρα αυτά μπορούν να περιλαμβάνονται, όπου αυτό είναι αναγκαίο ή εφικτό, η δημιουργία εξειδικευμένων μονάδων με έργο τους την παροχή συμβουλευτικών υπηρεσιών, στη βάση αναλύσεων κινδύνου, σχετικά με την καλύτερη δυνατή προετοιμασία των διαδικασιών ανάθεσης συμβάσεων, τη διασφάλιση της επίβλεψης και της απαιτούμενης παρακολούθησης· καλεί την Επιτροπή και το Συνέδριο να ενισχύσουν τη συνεργασία τους με τις Υπηρεσίες στο ζήτημα αυτό·

                  25.

                  σημειώνει τις δυσκολίες στις οποίες αναφέρθηκαν ορισμένοι διευθυντές, ιδιαίτερα μάλιστα των «νεοσυσταθεισών» Υπηρεσιών, όσον αφορά τη συμμόρφωση των Υπηρεσιών με το χρονοδιάγραμμα και τις προθεσμίες για την υποβολή εκθέσεων όπως ορίζει ο δημοσιονομικός κανονισμός· καλεί τους διευθυντές των Υπηρεσιών, στην προοπτική της αναθεώρησης του δημοσιονομικού κανονισμού στη διάρκεια του 2005, να ενημερώσουν τις επιτροπές προϋπολογισμού και ελέγχου του προϋπολογισμού σχετικά με τις δυσχέρειες που έχουν συναντήσει μέχρι σήμερα, ώστε αυτές να ληφθούν υπόψη κατά τη διαδικασία της αναθεώρησης· καλεί τους διευθυντές να υποβάλουν συγκεκριμένες προτάσεις για εναλλακτικές ρυθμίσεις όσον αφορά τις προθεσμίες που ανταποκρίνονται καλύτερα στις λειτουργικές απαιτήσεις των Υπηρεσιών, με παράλληλο σεβασμό των υποχρεώσεων υποβολής εκθέσεων που επιβάλλει στις Υπηρεσίες ο δημοσιονομικός κανονισμός·

                  26.

                  σημειώνει τη θετική ανταπόκριση των διευθυντών των Υπηρεσιών στο αίτημα της επιτροπής του Κοινοβουλίου που είναι αρμόδια για την απαλλαγή να καθιερωθεί ένα ακριβέστερο σύστημα επικοινωνίας, ιδίως όσον αφορά τη διαβίβαση από τις Υπηρεσίες στην επιτροπή αυτή των εγγράφων που σχετίζονται με την υποχρέωση αναφοράς των Υπηρεσιών· είναι της γνώμης ότι η καλύτερη οργάνωση της επικοινωνίας αυτής θα ενισχύσει τη συνεργασία της επιτροπής αυτής με τις Υπηρεσίες και θα οδηγήσει στη βελτίωση του δημοκρατικού ελέγχου·

                  27.

                  καλεί τους διευθυντές των Υπηρεσιών να συνοδεύουν στο εξής την ετήσια έκθεση δραστηριοτήτων τους, η οποία υποβάλλεται μαζί με οικονομικές και διαχειριστικές πληροφορίες, από δήλωση διαβεβαίωσης όσον αφορά τη νομιμότητα και κανονικότητα των πράξεών τους, παρόμοιες των δηλώσεων που υποβάλλουν σήμερα οι Γενικοί Διευθυντές της Επιτροπής·

                  28.

                  καλεί τις Υπηρεσίες να αναπτύξουν μια συνολική στρατηγική επικοινωνίας που θα ικανοποιεί την ανάγκη να γίνονται διαθέσιμα, υπό την κατάλληλη μορφή, τα αποτελέσματα του έργου τους στο ευρύ κοινό και όχι μόνο να παρουσιάζονται στα θεσμικά όργανα, τις αρμόδιες υπηρεσίες των κρατών μελών, τους ειδικούς, τους εταίρους ή συγκεκριμένους επωφελουμένους· στην προοπτική της ανάπτυξης μιας τέτοιας στρατηγικής, καλεί τις υπηρεσίες να εντείνουν τη συνεργασία τους και την ανταλλαγή πληροφοριών σε σχέση με τις βέλτιστες πρακτικές στην προσπάθεια επίτευξης αυτού του στόχου· ζητεί από τις Υπηρεσίες να ενημερώσουν κατάλληλα τις αρμόδιες επιτροπές του, πριν από την επόμενη διαδικασία απαλλαγής, σχετικά με τις προόδους όσον αφορά τη διαμόρφωση μιας τέτοιας στρατηγικής προκειμένου να εξασφαλισθεί η αποτελεσματική και έγκαιρη παρακολούθηση των δραστηριοτήτων τους·

            Γενικές παρατηρήσεις προς το Ελεγκτικό Συνέδριο και τις Υπηρεσίες

                  29.

                  χαιρετίζει την πρωτοβουλία του Ελεγκτικού Συνεδρίου να προσθέσει στις ειδικές εκθέσεις του για τις Υπηρεσίες έναν πίνακα με συνοπτικές πληροφορίες σχετικά με τις αρμοδιότητες, τη διοίκηση, τους διαθέσιμους πόρους και το παραγόμενο προϊόν/έργο κάθε Υπηρεσίας· πιστεύει ότι με τον τρόπο αυτόν βελτιώνεται η σαφήνεια και η διαφάνεια του έργου αυτών των κοινοτικών οργανισμών, ενώ ταυτόχρονα προσφέρεται μια χρήσιμη βάση για συγκρίσεις, όπου αυτό είναι εφικτό, στην προσπάθεια να προωθηθεί η διαμόρφωση του εναρμονισμένου πλαισίου για τις Υπηρεσίες, όπως έχει ζητήσει το Ευρωπαϊκό Κοινοβούλιο·

                  30.

                  καλεί το Συνέδριο και τις Υπηρεσίες να ενισχύσουν τη συνεργασία τους, με στόχο την αναβάθμιση των διαδικασιών και των τεχνικών μέσων για τη βελτίωση της διαχείρισης σε δημοσιονομικά και χρηματοπιστωτικά θέματα, στην προοπτική καθιέρωσης μιας μεθοδολογίας που θα προετοιμάσει το έδαφος για μια θετική απόφαση όσον αφορά την απαλλαγή, ήδη από την έναρξη της διαδικασίας· ζητεί να ενημερώνεται τακτικά όσον αφορά την πραγματοποιηθείσα πρόοδο και την εφαρμογή των βέλτιστων πρακτικών·

                  31.

                  καλεί το Συνέδριο και τις Υπηρεσίες να βελτιώσουν τη διαφάνεια της procédure contradictoire πριν από την τελική έκθεση του Συνεδρίου σχετικά με την απαλλαγή, ώστε να αποφευχθεί κάθε αντίφαση ή ασάφεια που θα έθετε σε κίνδυνο την αξιοπιστία όλης της διαδικασίας· στο πλαίσιο αυτό, καλεί το Συνέδριο και την Επιτροπή να προτείνουν έναν εφικτό τρόπο για την ενημερότητα των πληροφοριών όσον αφορά τις βελτιώσεις που έχουν εφαρμοσθεί ή τα προβλήματα που έχουν ανακύψει, από την πρώτη συζήτηση της προπαρασκευαστικής έκθεσης του Συνεδρίου μέχρι τη στιγμή της απόφασης σχετικά με τη χορήγηση απαλλαγής, ώστε να είναι πάντοτε διαθέσιμη η πληρέστερη δυνατή εικόνα της κατάστασης κάθε Υπηρεσίας.

         (1)  ΕΕ C 324 της 30.12.2004, σ. 53.

         (2)  ΕΕ L 248 της 16.9.2002, σ. 1.

         (3)  ΕΕ L 245 της 29.9.2003, σ. 41.

         (4)  ΕΕ L 357 της 31.12.2002, σ. 72.

         (5)  ΕΕ L 330 της 4.11.2004, σ. 34.

         (6)  Όπως διατυπώθηκε στο παράρτημα Ι της ανακοίνωσης της Επιτροπής προς το Συμβούλιο και το Ευρωπαϊκό Κοινοβούλιο «Η οικοδόμηση του κοινού μας μέλλοντος — Προκλήσεις πολιτικής και δημοσιονομικά μέσα της διευρυμένης Ένωσης 2007-2013» [COM(2004) 0101, σ. 38].

         (7)  Βλέπε παράρτημα στην έκθεση παρακολούθησης της Επιτροπής για την απαλλαγή για το 2002 [COM(2004) 0648, σ. 108].

         (8)  EE L 269 της 5.10.2002, σ. 15.


title: Απόφαση (ΕΕ) 2016/1841 του Συμβουλίου, της 5ης Οκτωβρίου 2016, για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή

text:
               19.10.2016

               EL

               Επίσημη Εφημερίδα της Ευρωπαϊκής Ένωσης

               L 282/1

         ΑΠΌΦΑΣΗ (ΕΕ) 2016/1841 ΤΟΥ ΣΥΜΒΟΥΛΊΟΥ
   της 5ης Οκτωβρίου 2016
   για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη σύμφωνη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Κατά την 21η διάσκεψη των μερών της σύμβασης-πλαισίου των Ηνωμένων Εθνών για την κλιματική αλλαγή (UNFCCC), που πραγματοποιήθηκε στο Παρίσι, από τις 30 Νοεμβρίου έως τις 12 Δεκεμβρίου 2015, εγκρίθηκε το κείμενο της συμφωνίας σχετικά με την ενίσχυση της παγκόσμιας αντίδρασης απέναντι στην κλιματική αλλαγή.

               (2)

               Η συμφωνία του Παρισιού υπεγράφη στις 22 Απριλίου 2016 σύμφωνα με την απόφαση (ΕΕ) 2016/590 του Συμβουλίου (2).

               (3)

               Η συμφωνία του Παρισιού θα αρχίσει να ισχύει την τριακοστή ημέρα από την ημερομηνία κατά την οποία τουλάχιστον 55 μέρη της σύμβασης UNFCCC, που αντιπροσωπεύουν κατ' εκτίμηση ποσοστό 55 % τουλάχιστον των συνολικών εκπομπών αερίων θερμοκηπίου, θα έχουν καταθέσει τα οικεία έγγραφα επικύρωσης, αποδοχής, έγκρισης ή προσχώρησης. Μεταξύ των μερών της σύμβασης UNFCCC συγκαταλέγονται η Ένωση και τα κράτη μέλη της. Στα συμπεράσματά του της 18ης Μαρτίου 2016, το Ευρωπαϊκό Συμβούλιο υπογράμμισε την ανάγκη για την Ένωση και τα κράτη μέλη της να συνάψουν τη συμφωνία του Παρισιού το συντομότερο δυνατό και εγκαίρως, ώστε να αποτελούν μέρη κατά την έναρξη της ισχύος της.

               (4)

               Η συμφωνία του Παρισιού αντικαθιστά την προσέγγιση που υιοθετήθηκε στο πλαίσιο του πρωτοκόλλου του Κιότο του 1997.

               (5)

               Η συμφωνία του Παρισιού θέτει, μεταξύ άλλων, έναν μακροπρόθεσμο στόχο, ευθυγραμμιζόμενη με τον στόχο να συγκρατηθεί η αύξηση της παγκόσμιας μέσης θερμοκρασίας σαφώς κάτω των 2 °C σε σχέση με τα προβιομηχανικά επίπεδα και να συνεχιστούν οι προσπάθειες ώστε η αύξηση να διατηρηθεί στους 1,5 °C πάνω από τα προβιομηχανικά επίπεδα. Για την επίτευξη αυτού του στόχου, τα μέρη θα καταρτίσουν, θα κοινοποιήσουν και θα τηρήσουν διαδοχικές εθνικά καθορισμένες συνεισφορές.

               (6)

               Δυνάμει της συμφωνίας του Παρισιού, από το 2023 τα μέρη αναλαμβάνουν να πραγματοποιούν παγκόσμια απογραφή των αποθεμάτων ανά πενταετία, με βάση τις πλέον πρόσφατες επιστημονικές εξελίξεις και την έως σήμερα εφαρμογή, η οποία θα εξετάζει την πρόοδο και τις μειώσεις των εκπομπών, την προσαρμογή και τη στήριξη που παρέχεται, ενώ η διαδοχική συνεισφορά κάθε μέρους πρέπει να συνιστά πρόοδο πέρα από την αντίστοιχη τρέχουσα συνεισφορά τους και να αντικατοπτρίζει τις υψηλότερες φιλοδοξίες τους.

               (7)

               Στα συμπεράσματα του Ευρωπαϊκού Συμβουλίου της 23ης και 24ης Οκτωβρίου 2014 σχετικά με το πλαίσιο πολιτικής για το κλίμα και την ενέργεια με ορίζοντα το 2030 εγκρίθηκε δεσμευτικός στόχος για μείωση κατά τουλάχιστον 40 % των εγχώριων εκπομπών αερίων του θερμοκηπίου στο σύνολο της οικονομίας έως το 2030 σε σύγκριση με το 1990. Στις 6 Μαρτίου 2015 το Συμβούλιο ενέκρινε την εν λόγω συνεισφορά της Ένωσης και των κρατών μελών της ως την εθνικά καθορισμένη πρόθεση συνεισφοράς, η οποία υποβλήθηκε στη Γραμματεία της UNFCCC.

               (8)

               Στη σχετική ανακοίνωση που συνοδεύει την πρόταση της Ένωσης για την υπογραφή της συμφωνίας του Παρισιού, η Επιτροπή τονίζει ότι η συνολική καθαρή ενεργειακή μετάβαση απαιτεί αλλαγές συμπεριφοράς ως προς τις επενδύσεις και την παροχή κινήτρων σε ολόκληρο το φάσμα των πολιτικών. Η δημιουργία μιας ευέλικτης ενεργειακής ένωσης αποτελεί βασική προτεραιότητα της Ένωσης ώστε να παρέχεται ασφαλής, βιώσιμη, ανταγωνιστική και οικονομικά προσιτή ενέργεια στους πολίτες της. Η επίτευξη του στόχου αυτού απαιτεί τη συνέχιση της φιλόδοξης δράσης για το κλίμα και πρόοδο σχετικά με άλλες πτυχές της ενεργειακής ένωσης.

               (9)

               Το Συμβούλιο επιβεβαίωσε, στα συμπεράσματά του της 18ης Σεπτεμβρίου 2015, ότι η Ένωση και τα κράτη μέλη της προτίθενται να ενεργήσουν από κοινού στο πλαίσιο της συμφωνίας του Παρισιού και εξέφρασε την ικανοποίησή του για την πρόθεση της Νορβηγίας και της Ισλανδίας να συμμετέχουν σε αυτή την κοινή δράση.

               (10)

               Η κοινή δράση εκ μέρους της Ένωσης και των κρατών μελών της θα συμφωνηθεί σε εύθετο χρόνο και θα καλύψει το αντίστοιχο επίπεδο εκπομπών που αναλογεί στην Ένωση και στα κράτη μέλη αυτής.

               (11)

               Το άρθρο 4 παράγραφος 16 της συμφωνίας του Παρισιού απαιτεί να κοινοποιείται στη Γραμματεία η κοινή δράση, συμπεριλαμβανομένου του επιπέδου εκπομπών που αντιστοιχεί σε καθένα από τα μέρη κατά τη διάρκεια της σχετικής περιόδου.

               (12)

               Η συμφωνία του Παρισιού συνάδει με τους περιβαλλοντικούς στόχους της Ευρωπαϊκής Ένωσης, όπως αναφέρονται στο άρθρο 191 της Συνθήκης, και συγκεκριμένα με τη διατήρηση, την προστασία και τη βελτίωση της ποιότητας του περιβάλλοντος· την προστασία της υγείας του ανθρώπου· την προώθηση, σε διεθνές επίπεδο, μέτρων για την αντιμετώπιση των περιφερειακών ή παγκόσμιων περιβαλλοντικών προβλημάτων, και ιδίως την καταπολέμηση της κλιματικής αλλαγής.

               (13)

               Συνεπώς, η συμφωνία του Παρισιού και η δήλωση αρμοδιότητας θα πρέπει να εγκριθούν εξ ονόματος της Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ένωσης η συμφωνία του Παρισιού που εγκρίθηκε στις 12 Δεκεμβρίου 2015 στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή.
   Το κείμενο της συμφωνίας του Παρισιού επισυνάπτεται στην παρούσα απόφαση.
   Εγκρίνεται επίσης εξ ονόματος της Ένωσης η δήλωση αρμοδιότητας που επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να καταθέσουν, εξ ονόματος της Ένωσης, το έγγραφο επικύρωσης στον γενικό γραμματέα των Ηνωμένων Εθνών, σύμφωνα με το άρθρο 20 παράγραφος 1 της συμφωνίας του Παρισιού, καθώς και τη δήλωση αρμοδιότητας.
   Άρθρο 3
   1.   Τα κράτη μέλη μεριμνούν για τη λήψη των αναγκαίων μέτρων με σκοπό να καταθέσουν τα έγγραφα επικύρωσης ταυτόχρονα με την Ένωση ή το συντομότερο δυνατό σε μεταγενέστερο χρόνο.
   2.   Τα κράτη μέλη ενημερώνουν την Επιτροπή για τις αποφάσεις τους σχετικά με την επικύρωση της συμφωνίας του Παρισιού ή, ανάλογα με τις περιστάσεις, σχετικά με την πιθανή ημερομηνία ολοκλήρωσης των αναγκαίων διαδικασιών.
   Άρθρο 4
   Η απόφαση αρχίζει να ισχύει την επομένη από την ημερομηνία της έκδοσής της.

      Βρυξέλλες, 5 Οκτωβρίου 2016.

            Για το Συμβούλιο

            Ο Πρόεδρος

         M. LAJČÁK

      (1)  Έγκριση της 4ης Οκτωβρίου 2016 (δεν έχει ακόμη δημοσιευθεί στην Επίσημη Εφημερίδα).

      (2)  Απόφαση (ΕΕ) 2016/590 του Συμβουλίου, της 11ης Απριλίου 2016, για την υπογραφή, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (ΕΕ L 103 της 19.4.2016, σ. 1).


title: Απόφαση του Ευρωπαϊκού Συμβουλίου Συστημικού Κινδύνου, της 16ης Δεκεμβρίου 2015, σχετικά με πλαίσιο συντονισμού για την κοινοποίηση εθνικών μέτρων μακροπροληπτικής πολιτικής από τις οικείες αρχές, την έκδοση γνωμών και συστάσεων από το ΕΣΣΚ και την κατάργηση της απόφασης ΕΣΣΚ/2014/2 (ΕΣΣΚ/2015/4)

text:
               12.3.2016

               EL

               Επίσημη Εφημερίδα της Ευρωπαϊκής Ένωσης

               C 97/28

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ ΣΥΣΤΗΜΙΚΟΫ ΚΙΝΔΫΝΟΥ
   της 16ης Δεκεμβρίου 2015
   σχετικά με πλαίσιο συντονισμού για την κοινοποίηση εθνικών μέτρων μακροπροληπτικής πολιτικής από τις οικείες αρχές, την έκδοση γνωμών και συστάσεων από το ΕΣΣΚ και την κατάργηση της απόφασης ΕΣΣΚ/2014/2
   (ΕΣΣΚ/2015/4)
   (2016/C 97/12)
   ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
   Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (2), και ιδίως το άρθρο 458,
   Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (3), και ιδίως τα άρθρα 133, 134, 138 και 139,
   Έχοντας υπόψη τη σύσταση ΕΣΣΚ/2015/1 του Ευρωπαϊκού Συμβουλίου Συστημικού Κινδύνου, της 11ης Δεκεμβρίου 2015, σχετικά με την αναγνώριση και τον καθορισμό των ποσοστών αντικυκλικών αποθεμάτων ασφαλείας για χρηματοδοτικά ανοίγματα σε τρίτες χώρες (4), και ιδίως τη σύσταση Α, τη σύσταση Β σημείο 3 και τη σύσταση Γ,
   Έχοντας υπόψη τη σύσταση ΕΣΣΚ/2015/2 του Ευρωπαϊκού Συμβουλίου Συστημικού Κινδύνου, της 15ης Δεκεμβρίου 2015, σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (5), και ιδίως τις συστάσεις Β έως Δ,
   Έχοντας υπόψη την απόφαση ΕΣΣΚ/2011/1 του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011, για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (6), και ιδίως το άρθρο 6,
   Έχοντας υπόψη την απόφαση ΕΣΣΚ/2015/3 του Ευρωπαϊκού Συμβουλίου Συστημικού Κινδύνου, της 11ης Δεκεμβρίου 2015, σχετικά με την αξιολόγηση της σημασίας των τρίτων χωρών για το τραπεζικό σύστημα της Ένωσης αναφορικά με την αναγνώριση και τον καθορισμό των ποσοστών αντικυκλικών αποθεμάτων ασφαλείας (7), και ιδίως το άρθρο 4,
   Εκτιμώντας τα ακόλουθα:

               (1)

               Το Ευρωπαϊκό Συμβούλιο Συστημικού Κινδύνου (ΕΣΣΚ) είναι υπεύθυνο για τη μακροπροληπτική επίβλεψη στην Ένωση. Επομένως, σκοπός του ΕΣΣΚ είναι να συμβάλει στην πρόληψη ή τον μετριασμό των συστημικών κινδύνων που απειλούν τη χρηματοπιστωτική σταθερότητα στην Ένωση, συμπεριλαμβανομένων όσων έχουν πηγή προέλευσης εκτός της Ένωσης. Στο πλαίσιο του καθήκοντός του αυτού το ΕΣΣΚ ενεργεί με γνώμονα την αποτροπή φαινομένων καταχρηστικής επιλογής ευνοϊκότερου πλαισίου προληπτικής εποπτείας («κανονιστικό αρμπιτράζ») και διασυνοριακών διαρροών, διασφαλίζοντας την εφαρμογή ίδιων ή ισοδύναμων μακροπροληπτικών απαιτήσεων για ίδιους κινδύνους σε όλη την Ένωση. Για τη διασφάλιση της αποτελεσματικότητας των μέτρων μακροπροληπτικής πολιτικής το ΕΣΣΚ θεωρεί τρία καθήκοντα ιδιαιτέρως σημαντικά. Τα εν λόγω καθήκοντα προβλέπονται στο δίκαιο της Ένωσης ή/και απορρέουν από τον κανονισμό (ΕΕ) αριθ. 1092/2010.

               (2)

               Κατά πρώτον, το άρθρο 133 της οδηγίας 2013/36/ΕΕ και το άρθρο 458 του κανονισμού (ΕΕ) αριθ. 575/2013 αναθέτουν στο ΕΣΣΚ το καθήκον να αξιολογεί την καταλληλότητα των μέτρων μακροπροληπτικής πολιτικής πριν από τη θέσπισή τους από τα οικεία κράτη μέλη ή την Ευρωπαϊκή Κεντρική Τράπεζα (ΕΚΤ).

               (3)

               Κατά δεύτερον, το ΕΣΣΚ αξιολογεί τις ενδεχόμενες δυσμενείς διασυνοριακές δευτερογενείς επιδράσεις συγκεκριμένων μέτρων μακροπροληπτικής πολιτικής που λαμβάνουν τα κράτη μέλη και, εφόσον έχει λάβει αίτημα εφαρμογής τους στη βάση της αμοιβαιότητας από την οικεία αρχή εφαρμογής, εκτιμά εάν αυτά θα πρέπει να εφαρμοστούν σε όλη την Ένωση στη βάση της αμοιβαιότητας, σύμφωνα με το πλαίσιο που θεσπίζει η σύσταση ΕΣΣΚ/2015/2 του Ευρωπαϊκού Συμβουλίου Συστημικού Κινδύνου. Σύμφωνα με το άρθρο 134 της οδηγίας 2013/36/ΕΕ και το άρθρο 458 του κανονισμού (ΕΕ) αριθ. 575/2013, τα κράτη μέλη μπορούν να ζητούν από το ΕΣΣΚ να εκδίδει συστάσεις προς άλλα κράτη μέλη, καλώντας τα να εφαρμόσουν μέτρα μακροπροληπτικής πολιτικής στη βάση της αμοιβαιότητας. Στο πλαίσιο της εντολής του το ΕΣΣΚ μπορεί επίσης να εκδίδει συστάσεις για την εφαρμογή μέτρων στη βάση της αμοιβαιότητας σε περιπτώσεις που η εφαρμογή τους κατά τα λοιπά εναπόκειται στην εθνική διακριτική ευχέρεια.

               (4)

               Κατά τρίτον, το ΕΣΣΚ συμβάλλει στην επίτευξη συνοχής σε όλη την Ένωση όσον αφορά την εφαρμογή των ποσοστών αντικυκλικών κεφαλαιακών αποθεμάτων ασφαλείας στα χρηματοδοτικά ανοίγματα σε τρίτες χώρες. Το άρθρο 138 της οδηγίας 2013/36/ΕΕ αναθέτει ειδικά στο ΕΕΣΚ την έκδοση συστάσεων προς διασφάλιση της επάρκειας των εν λόγω ποσοστών αντικυκλικών κεφαλαιακών αποθεμάτων ασφαλείας ενόψει της προστασίας των ιδρυμάτων της Ένωσης από τον κίνδυνο της υπέρμετρης πιστωτικής επέκτασης σε τρίτες χώρες. Σύμφωνα με το άρθρο 139 της ίδιας οδηγίας, το ΕΣΣΚ μπορεί να εκδίδει συστάσεις για την επίτευξη συνοχής στα κράτη μέλη κατά την άσκηση από αυτά των εξουσιών που το συγκεκριμένο άρθρο τους παρέχει στον τομέα του καθορισμού και της αναγνώρισης των ποσοστών αντικυκλικών κεφαλαιακών αποθεμάτων ασφαλείας για χρηματοδοτικά ανοίγματα σε τρίτες χώρες.

               (5)

               Όσον αφορά το πρώτο καθήκον, ήτοι την αξιολόγηση της καταλληλότητας ορισμένων μέτρων μακροπροληπτικής πολιτικής πριν από τη θέσπισή τους, το 2014 το ΕΣΣΚ συνέστησε ομάδα αξιολόγησης με αποστολή την ανάλυσή τους και την εκπόνηση γνωμών και συστάσεων. Δεδομένου ότι ορισμένες πτυχές του δεύτερου και τρίτου καθήκοντος του ΕΣΣΚ είναι κοινές με το πρώτο καθήκον του, κρίνεται σκόπιμο να διευρυνθεί η ισχύουσα σήμερα εντολή της ομάδας αξιολόγησης, προκειμένου να περιλάβει και τα τρία καθήκοντα. Εν όψει μιας τέτοιας διευρυμένης εντολής της ομάδας αξιολόγησης, είναι απαραίτητο να τροποποιηθεί και η σύνθεση της τελευταίας, προκειμένου να καλύπτει ένα ευρύτερο φάσμα εμπειρογνωμοσύνης. Ακόμη, η θητεία ορισμένων μελών της ομάδας αξιολόγησης που ορίσθηκαν σύμφωνα με την απόφαση ΕΣΣΚ/2014/2 του Ευρωπαϊκού Συμβουλίου Συστημικού Κινδύνου (8) πρέπει να συνεχιστεί μέχρι τη λήξη της.

               (6)

               Προκειμένου να καταστεί δυνατή η διεκπεραίωση των εν λόγω τριών καθηκόντων του ΕΣΣΚ, συνιστάται στις οικείες αρχές να κοινοποιούν σε αυτό τα μέτρα μακροπροληπτικής πολιτικής, συμπεριλαμβανομένων όσων εκτείνονται πέραν των απαιτήσεων που θέτει το δίκαιο της Ένωσης. Οι εν λόγω απαιτήσεις κοινοποίησης καθορίζονται στα άρθρα 129 παράγραφος 2, 130 παράγραφος 2, 131 παράγραφοι 7 και 12, 133, 134 παράγραφος 2, 136 παράγραφος 7 και 160 της οδηγίας 2013/36/ΕΕ, καθώς επίσης και στο άρθρο 99 παράγραφος 7 και το άρθρο 458 του κανονισμού (ΕΕ) αριθ. 575/2013. Επιπλέον, η σύσταση ΕΣΣΚ/2015/2 συνιστά στις οικείες αρχές να κοινοποιούν στο ΕΣΣΚ όλα τα θεσπιζόμενα μέτρα μακροπροληπτικής πολιτικής.

               (7)

               Οι διαδικασίες που διέπουν τη λειτουργία της ομάδας αξιολόγησης για κάθε ένα από τα τρία καθήκοντά της πρέπει να αντικατοπτρίζουν τα διαφορετικά χρονοδιαγράμματα εντός των οποίων το ΕΣΣΚ οφείλει να ασκεί κάθε ένα από αυτά. Ειδικότερα, το ΕΣΣΚ θα διατυπώνει γνώμη ή σύσταση επί του εκάστοτε μέτρου εντός μηνός από την περιέλευση σε αυτό της σχετικής κοινοποίησης, σύμφωνα με το άρθρο 133 της οδηγίας 2013/36/ΕΕ και το άρθρο 458 του κανονισμού (ΕΕ) αριθ. 575/2013. Το ΕΣΣΚ θα μεριμνά για την τροποποίηση της σύστασης ΕΣΣΚ/2015/2 εντός τριών μηνών από την κοινοποίηση των μέτρων σε αυτό. Εφόσον κρίνει απαραίτητη τη λήψη μέτρων σε σχέση με το ποσοστό αντικυκλικών κεφαλαιακών αποθεμάτων ασφαλείας που εφαρμόζεται στα χρηματοδοτικά ανοίγματα σε ορισμένη τρίτη χώρα, το ΕΣΣΚ θα μεριμνά για την έκδοση σχετικής σύστασης εντός τριών μηνών αφότου αντιληφθεί την ύπαρξη δυνητικού κινδύνου από την υπέρμετρη πιστωτική επέκταση στην εν λόγω τρίτη χώρα.

               (8)

               Η απόφαση ΕΣΣΚ/2014/2 πρέπει να καταργηθεί και να αντικατασταθεί από την παρούσα, προκειμένου να συμπεριλάβει τα δύο πρόσθετα καθήκοντα της ομάδας αξιολόγησης και τις αντίστοιχες μεταβολές στη σύνθεσή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Πεδίο εφαρμογής
   1.   Με την παρούσα απόφαση θεσπίζεται κοινό διαδικαστικό πλαίσιο για την έκδοση γνωμών και συστάσεων από το ΕΣΣΚ ως απάντηση στη θέσπιση μέτρων μακροπροληπτικής πολιτικής εντός της Ένωσης στους τομείς που ορίζονται στην παράγραφο 2.
   2.   Ειδικότερα, σκοπός της παρούσας απόφασης είναι να καθορίσει τις διαδικασίες ανάλυσης των μέτρων μακροπροληπτικής πολιτικής και, κατά περίπτωση, έκδοσης:

               α)

               συστάσεων και γνωμών από το ΕΣΣΚ σχετικά με εθνικά μέτρα μακροπροληπτικής πολιτικής, σύμφωνα με το άρθρο 133 παράγραφοι 14 και 15 της οδηγίας 2013/36/ΕΕ και το άρθρο 458 παράγραφος 4 του κανονισμού (ΕΕ) αριθ. 575/2013·

               β)

               διατάξεων τροποποιητικών της σύστασης ΕΣΣΚ/2015/2, προκειμένου να ενσωματώνονται τυχόν πρόσθετα κοινοποιούμενα μέτρα μακροπροληπτικής πολιτικής η εφαρμογή των οποίων στη βάση της αμοιβαιότητας συνιστάται σύμφωνα, ενδεικτικά, με το άρθρο 134 παράγραφος 4 της οδηγίας 2013/36/ΕΕ και το άρθρο 458 παράγραφος 8 του κανονισμού (ΕΕ) αριθ. 575/2013·

               γ)

               συστάσεων από το ΕΣΣΚ σχετικά με τον καθορισμό και την αναγνώριση συγκεκριμένου ποσοστού αντικυκλικών κεφαλαιακών αποθεμάτων ασφαλείας για τα χρηματοδοτικά ανοίγματα σε συγκεκριμένη τρίτη χώρα σύμφωνα, ενδεικτικά, με τα άρθρα 138 και 139 της οδηγίας 2013/36/ΕΕ (εφεξής οι «συστάσεις του ΕΣΣΚ σχετικά με τα ποσοστά αντικυκλικών αποθεμάτων τρίτης χώρας»).

         Άρθρο 2
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:

               1)

               «θέσπιση»: νοείται όπως στην ενότητα 2 σημείο 1 της σύστασης ΕΣΣΚ/2015/2·

               2)

               «ποσοστό αντικυκλικών αποθεμάτων ασφαλείας»: το ποσοστό αντικυκλικών αποθεμάτων ασφαλείας, όπως ορίζεται στο άρθρο 128 παράγραφος 7 της οδηγίας 2013/36/ΕΕ·

               3)

               «σύστημα Darwin»: το σύστημα εσωτερικής διαχείρισης εγγράφων του ΕΣΣΚ·

               4)

               «μέτρο μακροπροληπτικής πολιτικής»: νοείται όπως στην ενότητα 2 σημείο 1 της σύστασης ΕΣΣΚ/2015/2·

               5)

               «κοινοποίηση»: νοείται όπως στην ενότητα 2 σημείο 1 της σύστασης ΕΣΣΚ/2015/2·

               6)

               «κοινοποιούσα αρχή»: η οικεία αρχή που διαβιβάζει κοινοποίηση στο ΕΣΣΚ·

               7)

               «γνώμη»: κάθε γνώμη που εκδίδει το ΕΣΣΚ κατόπιν περιέλευσης σε αυτό κοινοποίησης μέτρου μακροπροληπτικής πολιτικής σύμφωνα με το άρθρο 133 της οδηγίας 2013/36/ΕΕ και το άρθρο 458 του κανονισμού (ΕΕ) αριθ. 575/2013·

               8)

               «αμοιβαιότητα» νοείται όπως στην ενότητα 2 σημείο 1 της σύστασης ΕΣΣΚ/2015/2·

               9)

               «σύσταση»: κάθε σύσταση που εκδίδει το ΕΣΣΚ σύμφωνα, ενδεικτικά, με τα άρθρα 133 παράγραφος 14, 134 παράγραφος 4, 138 και 139 της οδηγίας 2013/36/ΕΕ και το άρθρο 458 του κανονισμού (ΕΕ) αριθ. 575/2013·

               10)

               «οικεία αρχή εφαρμογής»: νοείται όπως στην ενότητα 2 σημείο 1 της σύστασης ΕΣΣΚ/2015/2·

               11)

               «οικεία αρχή» νοείται όπως στην ενότητα 2 σημείο 1 της σύστασης ΕΣΣΚ/2015/2·

               12)

               «οικεία αρχή τρίτης χώρας»: νοείται όπως στην ενότητα 2 σημείο 1 της σύστασης ΕΣΣΚ/2015/1·

               13)

               «τρίτη χώρα»: νοείται όπως στην ενότητα 2 σημείο 1 της σύστασης ΕΣΣΚ/2015/1.

         Άρθρο 3
   Δημοσιοποίηση μέτρων μακροπροληπτικής πολιτικής
   1.   Οι οικείες αρχές χρησιμοποιούν τα υποδείγματα που δημοσιεύονται στον δικτυακό τόπο του ΕΣΣΚ όταν κοινοποιούν σε αυτό οποιοδήποτε μέτρο μακροπροληπτικής πολιτικής εμπίπτει στο πεδίο εφαρμογής της παρούσας απόφασης. Η γραμματεία του ΕΣΣΚ δημοσιοποιεί τα μέτρα μακροπροληπτικής πολιτικής που οι οικείες αρχές έχουν θεσπίσει, δημοσιοποιήσει και κοινοποιήσει στο ΕΣΣΚ. Κατόπιν αιτήματος της κοινοποιούσας αρχής και έγκρισης του επικεφαλής της γραμματείας του ΕΣΣΚ είναι δυνατή η μη δημοσιοποίηση των ως άνω μέτρων για λόγους χρηματοπιστωτικής σταθερότητας.
   2.   Οι γνώμες και συστάσεις που εκδίδονται σύμφωνα με την παρούσα απόφαση, καθώς και οι τροποποιήσεις τους, δημοσιεύονται στον δικτυακό τόπο του ΕΣΣΚ κατόπιν έγκρισής τους από το γενικό συμβούλιο. Κατόπιν αιτήματος της κοινοποιούσας αρχής το ΕΣΣΚ μπορεί να αποφασίζει τη μη δημοσιοποίηση των εν λόγω γνωμών, συστάσεων και των τροποποιήσεών τους για λόγους χρηματοπιστωτικής σταθερότητας. Οι δημόσιες συστάσεις και οι τροποποιήσεις τους που απευθύνονται στις οικείες αρχές σε όλα τα κράτη μέλη δημοσιεύονται στην Επίσημη Εφημερίδα της Ευρωπαϊκής Ένωσης.
   Άρθρο 4
   Γνώμες και συστάσεις του ΕΣΣΚ σχετικά με εθνικά μέτρα μακροπροληπτικής πολιτικής
   1.   Το παρόν άρθρο εφαρμόζεται σε γνώμες και συστάσεις κατά την έννοια του άρθρου 1 παράγραφος 2 στοιχείο α).
   2.   Με την περιέλευση στη γραμματεία του ΕΣΣΚ κοινοποίησης δυνάμει του άρθρου 133 της οδηγίας 2013/36/ΕΕ ή του άρθρου 458 του κανονισμού (ΕΕ) αριθ. 575/2013, αυτή την υποβάλλει άμεσα στα μέλη του γενικού συμβουλίου και στην ομάδα αξιολόγησης μέσω του συστήματος Darwin.
   3.   Εντός πέντε εργάσιμων, για την ΕΚΤ, ημερών (εφεξής «εργάσιμες ημέρες ΕΚΤ») από την περιέλευση κοινοποίησης μέτρου μακροπροληπτικής πολιτικής στα μέλη του γενικού συμβουλίου κατά την παράγραφο 2, αυτά μπορούν να εγείρουν ουσιώδεις επιφυλάξεις αναφορικά με οποιονδήποτε αρνητικό εξωγενή παράγοντα, όπως οι δυσμενείς διασυνοριακές δευτερογενείς επιδράσεις του κοινοποιούμενου μέτρου. Μπορούν επίσης να δηλώνουν εάν η οικεία αρχή επιθυμεί τη συμμετοχή της ως παρατηρητής στην ομάδα αξιολόγησης, εφόσον δεν εκπροσωπείται ήδη. Προς διασφάλιση της ομαλής και αποτελεσματικής διαδικασίας και στον βαθμό που αυτό είναι δυνατόν, τα μέλη του γενικού συμβουλίου εγείρουν τις ως άνω ουσιώδεις επιφυλάξεις στην αγγλική γλώσσα.
   4.   Εντός 12 εργάσιμων ημερών ΕΚΤ από την περιέλευση κοινοποίησης στην ομάδα αξιολόγησης κατά την παράγραφο 2, αυτή εκπονεί αξιολόγηση και σχέδιο γνώμης ή σύστασης σχετικά με την καταλληλότητα του μέτρου μακροπροληπτικής πολιτικής, έχοντας υπόψη τις σχετικές απαιτήσεις της οδηγίας 2013/36/ΕΕ και του κανονισμού (ΕΕ) αριθ. 575/2013 από τη μακροπροληπτική σκοπιά και τη σκοπιά της χρηματοπιστωτικής σταθερότητας.
   5.   Αμέσως μετά την οριστικοποίηση του σχεδίου γνώμης ή σύστασης από την ομάδα αξιολόγησης, η γραμματεία του ΕΣΣΚ το υποβάλλει μέσω του συστήματος Darwin σε όλα τα μέλη του γενικού συμβουλίου για εξέταση βάσει έγγραφης διαδικασίας. Εντός τεσσάρων εργάσιμων ημερών ΕΚΤ από την υποβολή του σχεδίου γνώμης ή σύστασης και πριν από τη λήψη της απόφασης του γενικού συμβουλίου, τα μέλη του γενικού συμβουλίου μπορούν να διατυπώνουν σχόλια επί του σχεδίου.
   6.   Εντός δύο εργάσιμων ημερών ΕΚΤ από την εκπνοή της προθεσμίας υποβολής σχολίων από τα μέλη του γενικού συμβουλίου η ομάδα αξιολόγησης κρίνει αν το σχέδιο γνώμης ή σύστασης πρέπει να τροποποιηθεί βάσει των σχολίων που τυχόν διατυπώθηκαν και υποβάλλει το τελικό σχέδιο γνώμης ή σύστασης στο γενικό συμβούλιο μέσω της γραμματείας του ΕΣΣΚ.
   7.   Το γενικό συμβούλιο αποφασίζει επί του σχεδίου γνώμης ή σύστασης με βάση την αξιολόγηση και το ίδιο το σχέδιο που η ομάδα αξιολόγησης έχει εκπονήσει. Εκτός εάν συγκαλείται συνεδρίαση σύμφωνα με τον εσωτερικό κανονισμό του ΕΣΣΚ, η απόφαση του γενικού συμβουλίου λαμβάνεται βάσει έγγραφης διαδικασίας, οπότε τα μέλη του γενικού συμβουλίου έχουν στη διάθεσή τους τουλάχιστον πέντε εργάσιμες ημέρες ΕΚΤ προκειμένου να ψηφίσουν. Η απόφαση του γενικού συμβουλίου λαμβάνεται τουλάχιστον μία εργάσιμη ημέρα ΕΚΤ πριν από τη λήξη της περιόδου ενός μηνός που προβλέπεται στο άρθρο 133 παράγραφος 14 της οδηγίας 2013/36/ΕΕ ή στο άρθρο 458 παράγραφος 4 του κανονισμού (ΕΕ) αριθ. 575/2013.
   8.   Εάν, κατόπιν υποβολής αιτήματος του ΕΣΣΚ προς τις κοινοποιούσες αρχές για την παροχή επιπλέον πληροφοριών, δεν παρασχεθούν όλες οι συναφείς πληροφορίες που απαιτούνται για την αξιολόγηση τόσο της καταλληλότητας του προτεινόμενου μέτρου όσο και της συμμόρφωσης με τις σχετικές απαιτήσεις της οδηγίας 2013/36/ΕΕ και του κανονισμού (ΕΕ) αριθ. 575/2013, το ΕΣΣΚ μπορεί να προβαίνει στην έκδοση γνώμης στην οποία αναφέρεται ότι δεν είναι εφικτή η αξιολόγηση της συμμόρφωσης με τις ως άνω απαιτήσεις. Το ΕΣΣΚ μπορεί επίσης να γνωμοδοτεί αρνητικά ή να εκδίδει αρνητική σύσταση, ανάλογα με την περίπτωση.
   Άρθρο 5
   Σύσταση του ΕΣΣΚ για την εφαρμογή μέτρων μακροπροληπτικής πολιτικής στη βάση της αμοιβαιότητας
   1.   Το παρόν άρθρο εφαρμόζεται στις τροποποιήσεις της σύστασης ΕΣΣΚ/2015/2 κατά την έννοια του άρθρου 1 παράγραφος 2 στοιχείο β).
   2.   Εντός πέντε εργάσιμων ημερών ΕΚΤ από την περιέλευση στο ΕΣΣΚ αιτήματος κράτους μέλους για εφαρμογή μέτρου στη βάση της αμοιβαιότητας σύμφωνα, ενδεικτικά, με το άρθρο 134 παράγραφος 4 της οδηγίας 2013/36/ΕΕ ή το άρθρο 458 παράγραφος 8 του κανονισμού (ΕΕ) αριθ. 575/2013, η γραμματεία του ΕΣΣΚ διαβιβάζει το αίτημα μέσω του συστήματος Darwin στα μέλη της συμβουλευτικής τεχνικής επιτροπής (ΣΤΕ), του γενικού συμβουλίου και της ομάδας αξιολόγησης.
   3.   Εντός πέντε εργάσιμων ημερών ΕΚΤ από τη διαβίβαση του αιτήματος της παραγράφου 2 στα μέλη του γενικού συμβουλίου, αυτά έχουν τη δυνατότητα να καταδείξουν στο ΕΣΣΚ ότι το κοινοποιούμενο μέτρο μακροπροληπτικής πολιτικής θα έχει σημαντικές δυσμενείς διασυνοριακές δευτερογενείς επιδράσεις στη χώρα τους και να δηλώσουν την επιθυμία της οικείας αρχής να συμμετάσχει στην ομάδα αξιολόγησης ως παρατηρητής, εάν η συγκεκριμένη χώρα δεν εκπροσωπείται ήδη σ’ αυτή. Προς διασφάλιση της ομαλής και αποτελεσματικής διαδικασίας και στον βαθμό που είναι δυνατόν, τα μέλη του γενικού συμβουλίου παρέχουν τις σχετικές πληροφορίες στο ΕΣΣΚ στην αγγλική γλώσσα.
   4.   Εντός 25 εργάσιμων ημερών ΕΚΤ από τη διαβίβαση των πληροφοριών της παραγράφου 3 στην ομάδα αξιολόγησης, αυτή εκπονεί αξιολόγηση ως προς την αναγκαιότητα της έκδοσης σύστασης σχετικά με την εφαρμογή του μέτρου στη βάση της αμοιβαιότητας και, κατά περίπτωση σχέδιο τροποποίησης της σύστασης ΕΣΣΚ/2015/2. Η ομάδα αξιολόγησης υποβάλλει στη ΣΤΕ πρόταση σχετικά με την εφαρμογή του κοινοποιούμενου μέτρου στη βάση της αμοιβαιότητας και με τα μέσα με τα οποία αυτή μπορεί να επιτευχθεί σύμφωνα με τη σύσταση ΕΣΣΚ/2015/2.

               α)

               Εάν η ομάδα αξιολόγησης κρίνει ότι ενδείκνυται συζήτηση επί της εφαρμογής του υπό εξέταση μέτρου στη βάση της αμοιβαιότητας, η γραμματεία του ΕΣΣΚ υποβάλλει την αξιολόγηση της ομάδας αξιολόγησης και το σχέδιο τροποποίησης της σύστασης ΕΣΣΚ/2015/2 για συζήτηση σε συνεδρίαση της ΣΤΕ. Κατά τη συζήτηση λαμβάνεται υπόψη και το είδος των μέτρων με τα οποία ενδέχεται να επιτευχθεί η εφαρμογή του υπό εξέταση μέτρου από τα λοιπά κράτη μέλη στη βάση της αμοιβαιότητας. Εφόσον η εθνική νομοθεσία των λοιπών κρατών μελών δεν διαθέτει ίδιο με το υπό εξέταση μέτρο, η ομάδα αξιολόγησης προσδιορίζει λοιπά μέτρα με ισοδύναμο αποτέλεσμα που οι οικείες αρχές μπορούν να χρησιμοποιήσουν στη βάση της αμοιβαιότητας, καταβάλλοντας κάθε δυνατή προσπάθεια.

               β)

               Εάν η ομάδα αξιολόγησης κρίνει ότι δεν απαιτείται συζήτηση, επειδή το κοινοποιούμενο μέτρο βασίζεται σε χρηματοδοτικό άνοιγμα και είναι διαθέσιμο σε όλα τα λοιπά κράτη μέλη, η γραμματεία του ΕΣΣΚ μπορεί να διαβιβάζει το σχέδιο τροποποίησης της σύστασης ΕΣΣΚ/2015/2 μέσω του συστήματος Darwin σε όλα τα μέλη της ΣΤΕ για τη διεξαγωγή έγγραφης διαδικασίας. Στην περίπτωση αυτή με το σχέδιο τροποποίησης της σύστασης ΕΣΣΚ/2015/2 ζητείται η εφαρμογή του μέτρου από όλα τα λοιπά κράτη μέλη στη βάση της αμοιβαιότητας.

         5.   Εάν απαιτείται έγγραφη διαδικασία σε επίπεδο ΣΤΕ μετά τη συνεδρίαση της τελευταίας στην οποία συζητήθηκε η εφαρμογή του μέτρου στη βάση της αμοιβαιότητας ή σύμφωνα με την παράγραφο 4 στοιχείο β), τα μέλη της ΣΤΕ μπορούν να διατυπώνουν σχόλια επί του σχεδίου σύστασης εντός πέντε εργάσιμων ημερών ΕΚΤ από τη διαβίβασή του μέσω του συστήματος Darwin.
   6.   Εντός πέντε εργάσιμων ημερών ΕΚΤ από την εκπνοή της προθεσμίας υποβολής σχολίων από την ΣΤΕ ή από την ημέρα διεξαγωγής της συνεδρίασης της ΣΤΕ στην οποία συζητήθηκε η εφαρμογή του μέτρου στη βάση της αμοιβαιότητας, η γραμματεία του ΕΣΣΚ υποβάλλει κατά περίπτωση το σχέδιο τροποποίησης της σύστασης ΕΣΣΚ/2015/2 στο γενικό συμβούλιο για διαβούλευση μέσω του συστήματος Darwin. Εάν μέλη της ΣΤΕ διατυπώσουν ουσιώδη σχόλια στη διάρκεια της έγγραφης διαδικασίας της παραγράφου 5 ή συνεδρίασης της ΣΤΕ, η εκπόνηση του σχεδίου τροποποίησης της σύστασης ΕΣΣΚ/2015/2 μπορεί να παρατείνεται μέχρι και 25 εργάσιμες ημέρες ΕΚΤ.
   7.   Το γενικό συμβούλιο μπορεί κατά περίπτωση να διατυπώνει σχόλια επί του σχεδίου τροποποίησης της σύστασης ΕΣΣΚ/2015/2 εντός πέντε εργάσιμων ημερών ΕΚΤ από την υποβολή του στο ίδιο.
   8.   Εντός πέντε εργάσιμων ημερών ΕΚΤ από την εκπνοή της προθεσμίας υποβολής σχολίων από τα μέλη του γενικού συμβουλίου η γραμματεία του ΕΣΣΚ, κατά περίπτωση, υποβάλλει για έγκριση το τελικό σχέδιο τροποποίησης της σύστασης ΕΣΣΚ/2015/2 στο γενικό συμβούλιο είτε βάσει έγγραφης διαδικασίας είτε σε συνεδρίασή του. Το γενικό συμβούλιο μπορεί να αποφασίζει επί του σχεδίου τροποποίησης της σύστασης ΕΣΣΚ/2015/2 βάσει έγγραφης διαδικασίας ή σε συνεδρίασή του σύμφωνα με το άρθρο 6 της απόφασης ΕΣΣΚ/2011/1.
   Άρθρο 6
   Συστάσεις του ΕΣΣΚ σχετικά με τα ποσοστά αντικυκλικών αποθεμάτων τρίτης χώρας
   1.   Το παρόν άρθρο εφαρμόζεται στις συστάσεις κατά την έννοια του άρθρου 1 παράγραφος 2 στοιχείο γ).
   2.   Στις ακόλουθες περιπτώσεις η ομάδα αξιολόγησης μπορεί να ζητεί ανάλυση των πιστωτικών εξελίξεων σε τρίτη χώρα, η οποία μπορεί να καταλήγει στην εκπόνηση σχεδίου σύστασης του ΕΣΣΚ σχετικά με το ποσοστό των αντικυκλικών αποθεμάτων ασφαλείας της συγκεκριμένης τρίτης χώρας:

               α)

               όταν οικεία αρχή της τρίτης χώρας ζητεί αναγνώριση ποσοστού αποθέματος ασφαλείας μεγαλύτερου από 2,5 %·

               β)

               όταν το ΕΣΣΚ ενημερώνεται από εντεταλμένη αρχή σύμφωνα με τη σύσταση Α σημείο 1 της σύστασης ΕΣΣΚ/2015/1 ή, προκειμένου για χώρες μέλη της Επιτροπής της Βασιλείας για την Τραπεζική Εποπτεία (Basel Committee on Banking Supervision – BCBS), η γραμματεία του ΕΣΣΚ αντιλαμβάνεται ότι οικεία αρχή τρίτης χώρας έχει καθορίσει ποσοστό αντικυκλικών κεφαλαιακών αποθεμάτων ασφαλείας για τη συγκεκριμένη χώρα μεγαλύτερο από 2,5 %·

               γ)

               όταν το ΕΣΣΚ ενημερώνεται από εντεταλμένη αρχή σύμφωνα με τις συστάσεις Α σημείο 2 και Β σημείο 3 της σύστασης ΕΣΣΚ/2015/1·

               δ)

               όταν το ΕΣΣΚ ενημερώνεται από εντεταλμένη αρχή σύμφωνα με τη σύσταση Γ σημείο 1 της σύστασης ΕΣΣΚ/2015/1, ή όταν το ποσοστό αντικυκλικών κεφαλαιακών αποθεμάτων ασφαλείας που καθορίζει οικεία αρχή τρίτης χώρας, μέλους της BCBS, έχει αναγνωριστεί βάσει σύστασης του ΕΣΣΚ και η γραμματεία του ΕΣΣΚ αντιλαμβάνεται ότι η εν λόγω οικεία αρχή έχει καθορίσει μικρότερο ποσοστό αντικυκλικών κεφαλαιακών αποθεμάτων ασφαλείας·

               ε)

               όταν το ΕΣΣΚ ενημερώνεται από εντεταλμένη αρχή σύμφωνα με τη σύσταση Γ σημείο 2 της σύστασης ΕΣΣΚ/2015/1, ή όταν το ποσοστό αντικυκλικών κεφαλαιακών αποθεμάτων ασφαλείας που καθορίζει οικεία αρχή τρίτης χώρας, μέλους της BCBS, έχει καθοριστεί βάσει σύστασης του ΕΣΣΚ και η γραμματεία του ΕΣΣΚ αντιλαμβάνεται ότι η εν λόγω οικεία αρχή έχει καθορίσει μικρότερο ποσοστό αντικυκλικών κεφαλαιακών αποθεμάτων ασφαλείας·

               στ)

               όταν η γραμματεία του ΕΣΣΚ εντοπίζει ενδείξεις υπέρμετρης πιστωτικής επέκτασης σε μία από τις τρίτες χώρες που χαρακτηρίζονται σημαντικές για την Ένωση κατά την έννοια του άρθρου 4 της απόφασης ΕΣΣΚ/2015/3.

         3.   Εντός πέντε εργάσιμων ημερών ΕΚΤ από τη συνδρομή κάποιας εκ των περιπτώσεων της παραγράφου 2 η γραμματεία του ΕΣΣΚ υποβάλλει όλες τις σχετικές πληροφορίες μέσω του συστήματος Darwin στα μέλη της ΣΤΕ, του γενικού συμβουλίου και της ομάδας αξιολόγησης. Ο πρόεδρος της ομάδας αξιολόγησης αποφασίζει εάν και πότε θα λάβει χώρα κοινοποίηση προς την οικεία αρχή της τρίτης χώρας, προκειμένου εκπρόσωπός της να προσκληθεί να συμμετάσχει ως παρατηρητής στην ομάδα.
   4.   Εντός πέντε εργάσιμων ημερών ΕΚΤ από τη διαβίβαση των πληροφοριών της παραγράφου 3 στα μέλη του γενικού συμβουλίου, αυτά μπορούν να καταδείξουν στο ΕΣΣΚ ότι το οικείο κράτος μέλος έχει σημαντικά χρηματοδοτικά ανοίγματα στην εν λόγω τρίτη χώρα και να δηλώσουν την επιθυμία της οικείας αρχής να συμμετάσχει στην ομάδα αξιολόγησης ως παρατηρητής, εφόσον η συγκεκριμένη χώρα δεν εκπροσωπείται ήδη. Προς διασφάλιση της ομαλής και αποτελεσματικής διαδικασίας και στον βαθμό που αυτό είναι δυνατόν, τα μέλη παρέχουν τις σχετικές πληροφορίες στο ΕΣΣΚ στην αγγλική γλώσσα.
   5.   Εντός 25 εργάσιμων ημερών ΕΚΤ από τη διαβίβαση των πληροφοριών της παραγράφου 4 στην ομάδα αξιολόγησης, αυτή εκπονεί αξιολόγηση ως προς την αναγκαιότητα της έκδοσης σύστασης σχετικά με τα ποσοστά αντικυκλικών αποθεμάτων τρίτης χώρας που εφαρμόζονται στη συγκεκριμένη χώρα. Εφόσον η ομάδα αξιολόγησης θωρεί απαραίτητη την έκδοση σύστασης, η αξιολόγηση συνοδεύεται από σχέδιο σύστασης. Η γραμματεία του ΕΣΣΚ υποβάλλει την αξιολόγηση και, κατά περίπτωση, το σχέδιο σύστασης σε συνεδρίαση της ΣΤΕ για συζήτηση ή μέσω του συστήματος Darwin στην ΣΤΕ για τη διεξαγωγή έγγραφης διαδικασίας.
   6.   Εντός πέντε εργάσιμων ημερών ΕΚΤ από την ημέρα υποβολής τους βάσει έγγραφης διαδικασίας τα μέλη της ΣΤΕ μπορούν να διατυπώνουν σχόλια επί της αξιολόγησης και, κατά περίπτωση, επί του σχεδίου σύστασης.
   7.   Εντός πέντε εργάσιμων ημερών ΕΚΤ από την εκπνοή της προθεσμίας υποβολής σχολίων από τη ΣΤΕ ή από την ημέρα διεξαγωγής της συνεδρίασης της ΣΤΕ, η γραμματεία του ΕΣΣΚ υποβάλλει την αξιολόγηση και, κατά περίπτωση, το σχέδιο σύστασης στο γενικό συμβούλιο για διαβούλευση μέσω του συστήματος Darwin.
   8.   Εντός πέντε εργάσιμων ημερών ΕΚΤ από την ημέρα υποβολής τους, τα μέλη του γενικού συμβουλίου μπορούν να διατυπώνουν σχόλια επί της αξιολόγησης και, κατά περίπτωση, επί του σχεδίου σύστασης.
   9.   Εφόσον η ομάδα αξιολόγησης κρίνει απαραίτητη την έκδοση σύστασης και στο πλαίσιο της διαβούλευσης του γενικού συμβουλίου δεν διατυπώνονται ουσιώδη σχόλια, εντός πέντε εργάσιμων ημερών ΕΚΤ από την εκπνοή της προθεσμίας υποβολής σχολίων η γραμματεία του ΕΣΣΚ υποβάλλει στο γενικό συμβούλιο για έγκριση το τελικό σχέδιο σύστασης είτε βάσει έγγραφης διαδικασίας είτε σε συνεδρίασή του.
   10.   Εφόσον στο πλαίσιο της διαβούλευσης του γενικού συμβουλίου διατυπώνονται ουσιώδη σχόλια, η γραμματεία του ΕΣΣΚ υποβάλλει το ζήτημα στην επόμενη συνεδρίαση του γενικού συμβουλίου για συζήτηση.
   11.   Το γενικό συμβούλιο μπορεί να αποφασίζει επί του τελικού σχεδίου σύστασης βάσει έγγραφης διαδικασίας ή σε συνεδρίασή του σύμφωνα με το άρθρο 6 της απόφασης ΕΣΣΚ/2011/1.
   12.   Η διαδικασία που περιγράφεται στις παραγράφους 3 έως 11 είναι δυνατόν να συντμηθεί εάν ζητείται επειγόντως από το ΕΣΣΚ η λήψη απόφασης ειδικά επί ποσοστών αντικυκλικών κεφαλαιακών αποθεμάτων ασφαλείας τρίτης χώρας για χρηματοδοτικά ανοίγματα σε συγκεκριμένη τρίτη χώρα. Ο πρόεδρος της ομάδας αξιολόγησης μπορεί να αποφασίζει τη σύντμηση της προαναφερθείσας διαδικασίας κατόπιν αιτήματος της κοινοποιούσας αρχής ή/και βάσει της φύσης του υποκείμενου κινδύνου για το τραπεζικό σύστημα της Ένωσης.
   Άρθρο 7
   Ομάδα αξιολόγησης
   1.   Η ομάδα αξιολόγησης εκπονεί αξιολογήσεις και σχέδια γνωμών ή συστάσεων όσον αφορά μέτρα μακροπροληπτικής πολιτικής, την εφαρμογή αυτών στη βάση της αμοιβαιότητας και τα ποσοστά αντικυκλικών κεφαλαιακών αποθεμάτων ασφαλείας τρίτης χώρας. Τα μέλη της ομάδας αξιολόγησης και οι τυχόν παρατηρητές πρέπει να διαθέτουν επαρκή βαθμό αρχαιότητας, τόσο από άποψη τεχνικών γνώσεων όσο και από άποψη ικανοτήτων στη χάραξη πολιτικής.
   2.   Πρόεδρος της ομάδας αξιολόγησης είναι ο επικεφαλής της γραμματείας του ΕΣΣΚ ή ο αναπληρωτής του.
   3.   Η ομάδα αξιολόγησης αποτελείται από: α) δύο εκπροσώπους της γραμματείας του ΕΣΣΚ, συμπεριλαμβανομένου του προέδρου της ομάδας αξιολόγησης· β) έναν εκπρόσωπο της εποπτικής λειτουργίας της ΕΚΤ· γ) έναν εκπρόσωπο της μακροπροληπτικής λειτουργίας της ΕΚΤ· δ) έναν εκπρόσωπο της Ευρωπαϊκής Επιτροπής· ε) έναν εκπρόσωπο της Ευρωπαϊκής Αρχής Τραπεζών (ΕΑΤ)· και στ) εννέα εκπροσώπους εθνικών κεντρικών τραπεζών (ΕθνΚΤ) κρατών μελών. Στους εννέα εκπροσώπους ΕθνΚΤ συγκαταλέγονται οι εκπρόσωποι ΕθνΚΤ που είναι μέλη της διευθύνουσας επιτροπής, συμπεριλαμβανομένων των εκπροσώπων ΕθνΚΤ μεταξύ των οποίων ορίζονται ο πρώτος αντιπρόεδρος του ΕΣΣΚ και ο πρόεδρος της ΣΤΕ.
   4.   Το γενικό συμβούλιο διορίζει τους εννέα εκπροσώπους ΕθνΚΤ της παραγράφου 3 βάσει των προτάσεων υποψηφιοτήτων των ΕθνΚΤ που συμμετέχουν σε αυτό. Η θητεία τους διαρκεί όσο και ο διορισμός του εκπροσώπου της οικείας αρχής στη διευθύνουσα επιτροπή ή, άλλως, για τρία έτη. Εφόσον η οικεία αρχή δεν εκπροσωπείται στη διευθύνουσα επιτροπή, η θητεία των εκπροσώπων ΕθνΚΤ στην ομάδα αξιολόγησης μπορεί να ανανεωθεί.
   5.   Η θητεία όλων των λοιπών μελών της ομάδας αξιολόγησης είναι αόριστης χρονικής διάρκειας.
   6.   Όλοι οι οργανισμοί μέλη του ΕΣΣΚ που εκπροσωπούνται στην ομάδα αξιολόγησης μπορούν να προβαίνουν στην αναπλήρωση των μελών τους ή στον διορισμό περισσότερων του ενός, ανάλογα με την εμπειρογνωμοσύνη που απαιτείται και το είδος της αξιολόγησης που διενεργεί η ομάδα αξιολόγησης κατά το άρθρο 1 παράγραφος 2. Οι εν λόγω αποφάσεις περί αναπλήρωσης ή διορισμού υπόκεινται στην έγκριση του προέδρου της ομάδας αξιολόγησης. Η σύνθεση της ομάδας αξιολόγησης διασφαλίζει την ισόρροπη εκπροσώπηση μεταξύ κρατών μελών της ζώνης του ευρώ και εκτός αυτής.
   7.   Στην ομάδα αξιολόγησης μπορούν να συμμετέχουν παρατηρητές προκειμένου να συμβάλλουν στη συζήτηση. Ως παρατηρητές μπορούν να συμμετέχουν μέχρι δύο εκπρόσωποι ανά κράτος μέλος, ένας από την ΕθνΚΤ και ένας από την οικεία αρχή ή λοιπές αρχές που εκπροσωπούνται στο γενικό συμβούλιο του ΕΣΣΚ, η οποία είτε έχει εγείρει ουσιώδεις επιφυλάξεις σύμφωνα με το άρθρο 4 παράγραφος 3, είτε έχει επισημάνει ότι το σχετικό μέτρο μακροπροληπτικής πολιτικής θα έχει σημαντικές δυσμενείς διασυνοριακές δευτερογενείς επιδράσεις σε εθνικό επίπεδο σύμφωνα με το άρθρο 5 παράγραφος 3, είτε λειτουργεί σε κράτος μέλος το οποίο έχει σημαντικά χρηματοδοτικά ανοίγματα στην υπό εξέταση τρίτη χώρα σύμφωνα με το άρθρο 6 παράγραφος 4. Τα μέλη του γενικού συμβουλίου συντονίζουν την εθνική εκπροσώπηση στην ομάδα αξιολόγησης με τις οικείες εθνικές αρχές, εφόσον αυτές δεν εκπροσωπούνται στο γενικό συμβούλιο και το υπό συζήτηση μέτρο βρίσκεται εντός των ορίων της εντολής τους. Όταν εκπονείται σύσταση ή γνώμη σύμφωνα με το άρθρο 133 παράγραφοι 14 και 15 της οδηγίας 2013/36/ΕΕ και το άρθρο 458 παράγραφος 4 του κανονισμού (ΕΕ) αριθ. 575/2013, οι εκπρόσωποι της Επιτροπής και της ΕΑΤ είναι παρατηρητές. Ως παρατηρητές στην ομάδα αξιολόγησης μπορούν επίσης να συμμετέχουν μέχρι δύο εκπρόσωποι προερχόμενοι από κράτος μέλος που έχει κοινοποιήσει μέτρο μακροπροληπτικής πολιτικής ή/και έχει ζητήσει εφαρμογή τέτοιου μέτρου στη βάση της αμοιβαιότητας, ένας από την οικεία ΕθνΚΤ και ένας από την εθνική οικεία αρχή. Ως παρατηρητές μπορούν να προσκαλούνται και εκπρόσωποι τρίτων χωρών, τα ποσοστά αντικυκλικών κεφαλαιακών αποθεμάτων ασφαλείας των οποίων αποτελούν αντικείμενο συζήτησης, οπότε αυτοί υπόκεινται στους κανόνες εμπιστευτικότητας.
   8.   Όταν δυνάμει του άρθρου 5 παράγραφος 2 του κανονισμού (ΕΕ) αριθ. 1024/2013 (9) κοινοποιείται μέτρο μακροπροληπτικής πολιτικής σε εθνικό επίπεδο από την ΕΚΤ και όχι από εθνικές αρχές, η ΕΚΤ εκπροσωπείται από δύο παρατηρητές και κάθε ενδιαφερόμενο κράτος μέλος εκπροσωπείται από δύο παρατηρητές που ορίζονται σύμφωνα με την ίδια διαδικασία, όπως περιγράφεται στην παράγραφο 7.
   9.   Προς αποφυγή συγκρούσεων συμφερόντων κατά την αξιολόγηση των μέτρων μακροπροληπτικής πολιτικής του άρθρου 1 παράγραφος 2 στοιχείο α), η ιδιότητα μέλους της ομάδας αξιολόγησης όσον αφορά τους εκπροσώπους των κρατών μελών ή της ΕΚΤ παύει προσωρινά, χωρίς να λαμβάνει χώρα αναπλήρωσή τους, σε όλες τις περιπτώσεις στις οποίες οι οικείες αρχές του ενδιαφερόμενου κράτους μέλους ή η ΕΚΤ έχουν κοινοποιήσει μέτρο μακροπροληπτικής πολιτικής ή έχουν εγείρει ουσιώδεις επιφυλάξεις σχετικά με τέτοιο μέτρο ή έχουν ζητήσει εφαρμογή, στη βάση της αμοιβαιότητας, τέτοιου μέτρου που πρόκειται να αξιολογηθεί από την ομάδα αξιολόγησης.
   10.   Τα μέλη της ομάδας αξιολόγησης εκπονούν σχέδιο γνώμης ή σύστασης σύμφωνα με τα άρθρα 4 παράγραφος 4, 5 παράγραφος 4 και 6 παράγραφος 5, επί του οποίου μπορεί να ψηφίσει το γενικό συμβούλιο. Η ομάδα αξιολόγησης επιδιώκει την επίτευξη συναίνεσης μεταξύ των μελών της. Όταν το απαιτούν οι περιστάσεις, στην αξιολόγηση που υποβάλλει στο γενικό συμβούλιο μπορεί να παραθέτει την άποψη της πλειοψηφίας και της μειοψηφίας.
   Άρθρο 8
   Μεταβατικές διατάξεις
   1.   Οι εννέα εκπρόσωποι ΕθνΚΤ που διορίζονται σύμφωνα με το άρθρο 5 παράγραφοι 2 και 8 της απόφασης ΕΣΣΚ/2014/2 παραμένουν στη θέση τους μέχρι τη λήξη της αρχικής τους θητείας κατά το άρθρο 5 παράγραφος 8 της εν λόγω απόφασης.
   2.   Μετά τη λήξη της αρχικής διετούς θητείας των τεσσάρων εκπροσώπων ΕθνΚΤ την 27η Ιανουαρίου 2016, αυτοί αντικαθίστανται από τέσσερις εκπροσώπους, έναν από κάθε ΕθνΚΤ που εκπροσωπείται στη διευθύνουσα επιτροπή. Εφόσον ΕθνΚΤ που συμμετέχει στη διευθύνουσα επιτροπή εκπροσωπείται ήδη στην ομάδα αξιολόγησης μετά την 27η Ιανουαρίου 2016, το αντίστοιχο μέλος της ομάδας αξιολόγησης αντικαθίσταται από εκπρόσωπο προερχόμενο από την ΕθνΚΤ από την οποία διορίστηκε ο πρόεδρος της ΣΤΕ.
   3.   Μετά τη λήξη της αρχικής τριετούς θητείας των πέντε εκπροσώπων ΕθνΚΤ την 27η Ιανουαρίου 2017, αυτοί αντικαθίστανται από τέσσερις εκπροσώπους προερχόμενους από τέσσερις ΕθνΚΤ, οι οποίοι διορίζονται σύμφωνα με το άρθρο 7 παράγραφος 4, και έναν εκπρόσωπο της ΕθνΚΤ από την οποία διορίστηκε ο πρώτος αντιπρόεδρος του ΕΣΣΚ.
   Άρθρο 9
   Κατάργηση
   Η παρούσα απόφαση καταργεί και αντικαθιστά την απόφαση ΕΣΣΚ/2014/2.
   Άρθρο 10
   Έναρξη ισχύος
   Η παρούσα απόφαση αρχίζει να ισχύει την 1η Ιανουαρίου 2016.

      Φρανκφούρτη, 16 Δεκεμβρίου 2015.

            Ο Πρόεδρος του ΕΣΣΚ

         Mario DRAGHI

      (1)  ΕΕ L 331 της 15.12.2010, σ. 1.

      (2)  ΕΕ L 176 της 27.6.2013, σ. 1.

      (3)  ΕΕ L 176 της 27.6.2013, σ. 338.

      (4)  Το αγγλικό κείμενο διατίθεται στον δικτυακό τόπο του ΕΣΣΚ (www.esrb.europa.eu).

      (5)  Το αγγλικό κείμενο διατίθεται στον δικτυακό τόπο του ΕΣΣΚ (www.esrb.europa.eu).

      (6)  ΕΕ C 58 της 24.2.2011, σ. 4.

      (7)  Το αγγλικό κείμενο διατίθεται στον δικτυακό τόπο του ΕΣΣΚ (www.esrb.europa.eu).

      (8)  Απόφαση ΕΣΣΚ/2014/2 του Ευρωπαϊκού Συμβουλίου Συστημικού Κινδύνου, της 27ης Ιανουαρίου 2014, σχετικά με το πλαίσιο συντονισμού που αφορά την κοινοποίηση μέτρων εθνικής μακροπροληπτικής πολιτικής από τις αρμόδιες ή εντεταλμένες αρχές και τη γνωμοδότηση και έκδοση συστάσεων από το ΕΣΣΚ (ΕΕ C 98 της 3.4.2014, σ. 3).

      (9)  Κανονισμός (ΕΕ) αριθ. 1024/2013 του Συμβουλίου, της 16ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (ΕΕ L 287 της 29.10.2013, σ. 63).